title: Hakassit

text: Hakassit ovat perinteisesti olleet paimentolaisia, mutta he ovat harjoittaneet myös maanviljelyä, metsästystä ja kalastusta. Hakassien paimentolaista elämäntapaa alettiin rajoittaa Neuvostoliiton perustamisen jälkeen ja suuri osa onkin luopunut paimentolaisuudesta. Lampaiden ja karjan kasvatus ovat toki vielä nykyisinkin melko yleisiä elinkeinoja, mutta monet hakassit työskentelevät nykyisin myös teollisuuden ja palveluelinkeinojen palveluksessa.


title: Hakassit

text: Hakassien esi-isien asuinalue oli 500-luvulta lähtien kirgiisien ajoittaisen vallan alainen. Asuinalue oli nykyistä laajempi ja ulottui Jenisein keskijuoksulle. Mongolit alistivat hakassit valtansa alle 1200-luvulla. Nykyinen hakassikansa syntyi kun hakassit sekoittuivat mongolien ja Jenisein alueella asuneiden kirgiisien kanssa.


title: Hakassit

text: Venäjä otti tämän "Kirgiisien maana" tai "Khongorain" nimellä tunnetun alueen haltuunsa 1700-luvulla. Venäläisten maahanmuutto alkoi 1820-luvulla, kun Minusinskin ympäristöstä löydettiin kultaa ja avattiin kaivoksia. Venäläiset alkoivat käännyttää hakasseja ortodoksisuuteen 1800-luvulla. Tällöin myös alkoi hakassien siirtyminen paimentolaisuudesta muihin elinkeinoihin.


title: Hakassit

text: Venäjän vuoden 1905 vallankumouksen aikana alkoi autonomia pyrkimykset levitä myös hakassien keskuudessa. Sittemmin hakassien alue tuli kuulumaan Neuvostoliittoon. Vuonna 1923 perustettiin Hakassien kansallinen piirikunta. Tuolloin myös luotiin virallisesti käsite "hakassit", joihin luettiin alueen viisi heimoa. Kansallisesta piirikunnasta muodostettiin Hakassien autonominen alue 20. lokakuuta 1930, joka oli osa Krasnojarskin aluepiiriä.


title: Hakassit

text: Neuvostoliiton hajotessa Hakassien autonominen alue julistautui Hakassian tasavallaksi.


title: Pietari–Viipuri-rata

text: Pietari–Viipuri-rata on osa vuonna 1870 valmistunutta Pietarin ja Riihimäen välistä rautatieyhteyttä. Rata alkaa Pietarin Suomen asemalta ja kulkee Valkeasaaren ja Terijoen kautta Viipuriin.


title: Pietari–Viipuri-rata

text: Pietari–Viipuri-radalla liikennöivät sekä venäläinen Lokakuun rautatiet että suomalainen VR-Yhtymä. Vilkasliikenteisin väli on Terijoelta Pietariin, jolla kulkee päivittäin yhteensä lähes 40 edestakaista pika- ja henkilöjunavuoroa. Muita Pietarista suuntautuvan henkilöliikenteen pääteasemia ovat Raivola, Kanneljärvi ja Perkjärvi. Viipuriin asti on päivittäin yksitoista henkilöjunavuoroa, neljä pikajunavuoroa sekä kolme kansainvälistä junavuoroa, jotka jatkavat Viipurista edelleen Helsinkiin. VR-Yhtymällä on yksi edestakainen Helsingin ja Pietarin välinen matkustajajunavuoro, ja kaiken muun liikenteen hoitaa Lokakuun rautatiet. Yksi kansainvälisen liikenteen junista liikennöi Pietarissa Laatokan rautatieasemalta, ja muu liikenne hoidetaan Suomen rautatieasemalta.


title: Musta syyskuu (terroristijärjestö)

text: Musta syyskuu (BSO, "The Black September Organisation") oli palestiinalainen terroristijärjestö. Se perustettiin vuonna 1970. Nimensä järjestö otti 16. syyskuuta 1970 alkaneesta "Mustan syyskuun" nimellä tunnetusta konfliktista, jossa Jordanian kuningas Hussein julisti maahan sotilasvallan estääkseen kiihkoarabien vallankaappausyritykset. Konflikti johti tuhansien palestiinalaisten kuolemiin tai karkotuksiin Jordaniasta. Musta syyskuu -järjestö aloitti toimintansa Fatahin sisällä pienenä ryhmittymänä. Ajan myötä ryhmään liittyi ihmisiä myös muista järjestöistä.


title: Musta syyskuu (terroristijärjestö)

text: Musta syyskuu on tullut tunnetuksi 11 israelilaisen urheilijan kidnappaamisesta ja murhaamisesta, sekä saksalaisen poliisin surmaamisesta syyskuussa 1972 Münchenin olympialaisten aikana, kts. Münchenin verilöyly.


title: Musta syyskuu (terroristijärjestö)

text: Historioitsijoilla, toimittajilla ja virallisilla lähteillä on eri käsityksiä siitä toimiko Musta syyskuu Fatahin komennuksessa, eli myös silloin PLO:n ja Jasser Arafatin alaisuudessa.


title: Musta syyskuu (terroristijärjestö)

text: Fatahin perustajajäseniin kuuluva ja Arafatin puolustusjohtajana toiminut Abu Iyad on sanonut Mustasta syyskuusta: "se ei ole terroristijärjestö, vaan toissijainen vastarintaliikkeen yksikkö, jonka toimien poliittisia ja sotilaallisia tavoitteita on mahdoton kokonaan käsittää. Musta syyskuu on myös sanoutunut irti kaikista siteistä PLO:hon ja Fatahiin".


title: Musta syyskuu (terroristijärjestö)

text: Toista näkökulmaa esittää taas se ajatus, että Musta syyskuu on toiminut vain peitetarkoituksessa Fatahin toimille, jotta Fatahin nimeä ei suoraan yhdistettäisi iskuihin. USA:n ulkoministeriökin luokitteli 1970-luvulla juuri Fatahin Mustaa syyskuuta johtavaksi organisaatioksi. Fatahin on arvioitu tarvinneen toimilleen jatkajaa sen ja PLO:n liittoutuessa, mikä rajoitti huomattavasti Fatahin merkitystä aseellisena järjestönä.


title: Musta syyskuu (terroristijärjestö)

text: Mustan syyskuun terroristisoluihin kuului arviolta neljä tai vähän enemmän jäseniä, miehiä ja naisia. Solut pidettiin tietämättöminä toisista soluista. Ohjeet soluille tulivat ulkopuolelta; pienillä ryhmillä ei ollut omaa johtajaa. Mustan syyskuun solut Euroopassa ja ympäri maailmaa muodostuivat palestiinalaisista ja muista arabeista, jotka olivat asuneet maissaan useampia vuosia tavallisina opiskelijoina, liikemiehinä, opettajina ja diplomaatteina.


title: Musta syyskuu (terroristijärjestö)

text: Vuonna 1973 PLO lakkautti Mustan syyskuun toiminnan, koska "poliittisesti ajateltuna ulkomailla tapahtuvalla terrorismilla ei saataisi mitään hyvää aikaan". 1974 Jasser Arafat käski PLO:n pidättäytymään väkivallasta Israelin ulkopuolella, Länsirannalla ja Gazan alueella.


title: Musta syyskuu (terroristijärjestö)

text: Mossad piti järjestön korkeimpana johtajana myyttistä Ali Hassan Salamehia, jonka paikallistamisessa israelilaisilla oli suuria vaikeuksia. Münchenin verilöylyn kostoiskuissa Mossad luuli paikantaneensa Salamehin Norjan Lillehammeriin mutta sen sijaan he teloittivatkin täysin viattoman arabin. Vasta monia vuosia myöhemmin Salameh kuoli israelilaisten autopommi-iskussa Beirutissa.


title: Suomen Yksityisyrittäjäin Puolue

text: Suomen Yksityisyrittäjäin Puoluejärjestö (SYP) (ruots. "Privatföretagarnas Partiorganisation i Finland") oli 1970-luvun toiminut pienyrittäjien etupuolue. Yhdistyksenä tammikuussa 1972 perustettu SYP hyväksyttiin puoluerekisteriin 8. elokuuta 1972. Puolueen perustajat olivat lähinnä pienyrittäjiä, jotka pitivät hallituksen politiikkaa yrittäjien elinehtoja kaventavana.


title: Suomen Yksityisyrittäjäin Puolue

text: Puolueohjelmassaan SYP korosti ihmiskeskeistä ja turvallista yhteiskuntaa, puolusti yksityistä omistusoikeutta sekä piti tarpeellisena turvata ihmisten halua yksityisyritteliäisyyteen ja työntekoon. SYP vastusti kaikkea sosialisointia.


title: Suomen Yksityisyrittäjäin Puolue

text: SYP:n ensimmäinen puheenjohtaja oli tamperelainen liikkeenharjoittaja Reino Tamminiemi. Heikosti sujuneiden vuoden 1972 kunnallisvaalien jälkeen puolueen puheenjohtajaksi tuli Nils Meder. Hänen aikanaan puolue kuitenkin ajautui pahoihin taloudellisiin vaikeuksiin. Uudeksi puheenjohtajaksi valittiin porilainen leipomoalan yrittäjä Ilmari Holmlund, joka oli myöhemmin Kokoomuksen kansanedustajaksi ja sisäministeriksi valitun Anne Holmlundin isä.


title: Suomen Yksityisyrittäjäin Puolue

text: Vuoden 1976 kunnallisvaaleissa Ilmari Holmlund keräsi Porissa yli 600 ääntä, joka oli kolmasosa puolueen äänimäärästä koko maassa. 1979 eduskuntavaalien yhteydessä Holmlund herätti huomiota esiintymisellään Yleisradion vaalitentissä. Hän muun muassa vertasi SYP:a pannukakkuun ja ilmoitti itse äänestävänsä jonkun muun puolueen ehdokasta.


title: Suomen Yksityisyrittäjäin Puolue

text: SYP poistettiin puoluerekisteristä lokakuussa 1979 sen jäätyä ilman kansanedustajia kaksissa peräkkäisissä eduskuntavaaleissa.


title: Suomen Yksityisyrittäjäin Puolue

text: SYP:n puoluerekisteristä poiston jälkeen Ilmari Holmlund siirtyi Porin valtuustossa Kokoomuksen ryhmään.


title: Hull City AFC

text: Hull City Association Football Club on vuonna 1904 perustettu jalkapalloseura Kingston upon Hullista, Englannista. Se pelaa Englannin toiseksi korkeimmalla sarjatasolla Mestaruussarjassa. Joukkueen kutsumanimi on "The Tigers" ("tiikerit"), mikä juontaa juurensa peliasun värityksestä ja kuosista.


title: Hull City AFC

text: Hull City saavutti alkuvuosiensa parhaan sarjasijoituksen vuonna 1910, jolloin se sijoittui vanhassa 2. divisioonassa kolmanneksi, kun toinen sija olisi tiennyt nousua 1. divisioonaan, silloiselle korkeimmalle sarjatasolle. FA Cupissa joukkueen paras saavutus on finaalipaikka, vuonna 2014. Vuonna 1966 joukkue voitti silloisen 3. divisioonan mestaruuden ja vuosina 1933 ja 1939 silloisen 3. divisioonan etelälohkon.


title: Hull City AFC

text: Kauden 1990–1991 päätteeksi Hull City putosi silloisesta 2. divisioonasta, ja viisi vuotta myöhemmin uudesta kakkosdivisioonasta kolmoseen, neljänneksi korkeimmalle sarjatasolle, missä se pelasi kahdeksan kauden ajan ja kärsi talousvaikeuksista. Joukkueen talous oli niin kuralla, että erään kerran se ei maksamattomien vuokrien takia päässyt pelaamaan omalle kotikentälleen. Joukkueen pelastajaksi tuli entinen Leeds Unitedin kaupallinen johtaja Adam Pearson.


title: Hull City AFC

text: Kaudella 2002–2003 joukkue siirtyi uudelle 25 400 -paikkaiselle Kingston Communications -stadionille, jonka paikallinen valtuusto oli päättänyt rakentaa 43 miljoonalla punnalla. Samalla kaudella uudeksi manageriksi tuli Peter Taylor. Taylorin ensimmäisellä kokonaisella kaudella 2003–2004 joukkue sijoittui kolmosdivisioonassa toiseksi ja nousi uuteen Ykkösliigaan, kolmanneksi korkeimmalle sarjatasolle, mistä se nousi kaudeksi 2006–2007 Mestaruussarjaan sijoituttuaan toiseksi. Kaudella 2007–2008 seura sijoittui Mestaruussarjan kolmanneksi ja nousi Valioliigaan pudotuspelien kautta ensimmäisen kerran kautta aikojen. Loppuottelussa kaatui Bristol City maalein 1–0.


title: Hull City AFC

text: Pääsarjatasolla Phil Brownin suojatit säilyivät kaudella 2008–2009 vain niukasti sijoittuen 17:nneksi, pisteen päähän Newcastle Unitedista. Myös kaudella 2009–2010 Hullin meno hyytyi kevättä kohti, ja maaliskuun puolivälissä päävalmentaja Brown joutui jättämään tehtävänsä. Kauden päätteeksi seura putosi Mestaruussarjaan. Kaudella 2012–2013 Hull sijoittui Mestaruussarjassa toiseksi ja nousi toistamiseen Valioliigaan. Kaudella 2013–2014 se sijoittui Valioliigassa 16:nneksi ja seuraavalla kaudella 18:nneksi pudoten jälleen Mestaruussarjaan. Seura nousi jälleen Valioliigaan kaudeksi 2016–2017.


title: Hull City AFC

text: Maalivahti Mauno Rintanen pelasi Hull Cityssä neljä ottelua 1956–1957 (silloisessa 3. divisioonassa).


title: Amalienborg

text: Amalienborg Aktiebolags Bryggeri on vuodesta 1853 1900-luvun alkupuoliskolle asti Turun Kärsämäessä toiminut panimo.


title: Amalienborg

text: Panimon tuotteita olivat muun muassa Porter ja Bayerska öl. Konkurssin jälkeen kauppias Garberg jatkoi panimon kiinteistössä makeistuontantoa Oy Hellas Ab -yhtiön nimissä vuodesta 1916 alkaen.


title: J. S. Sirén

text: Johan Sigfrid Sirén (27. toukokuuta 1889 Ylihärmä – 5. maaliskuuta 1961 Helsinki) oli suomalainen arkkitehti. Hän työskenteli ensin arkkitehtitoimistossa Borg, Sirén & Åberg ja vuodesta 1925 alkaen itsenäisesti. Sirénin tunnetuin työ on vuonna 1931 valmistunut Helsingin Eduskuntatalo, josta hän teki kokonaistaideteoksen: hän suunnitteli myös keskeiset osat sisustusta ja kalustusta. Hän toimi myös yli 25 vuotta Teknillisen korkeakoulun nykyaikaisen arkkitehtuurin professorina. Sirénin päätyöt edustavat 1920-luvun klassismia.


title: J. S. Sirén

text: Arkkitehti Heikki Siren oli J. S. Sirénin poika.


title: J. S. Sirén

text: Sirén oli ylihärmäläisen maanviljelijä Johan Sirénin ja Susanna Haapojan ainoa poika. Hänen isänsä menetti maatilansa veljensä konkurssissa ja siirtyi mylläriksi Isoonkyröön. Isän kuoltua vuonna 1895 Sirén muutti äitinsä kanssa Vaasaan. Sirén kirjoitti ylioppilaaksi Vaasan suomalaisesta lyseosta vuonna 1907. Arkkitehdiksi hän valmistui vuonna 1913 ja työskenteli useissa tunnetuissa arkkitehtitoimistoissa. Kun Sirénin työnantajat, veljekset Valter ja Ivar Thomé, surmattiin sisällissodassa, hän perusti yhdessä Kaarlo Borgin ja Urho Åbergin kanssa arkkitehtitoimisto Borg, Sirén & Åbergin, joka toimi vuosina 1918–1925. Näinä vuosina hän teki useita opintomatkoja Eurooppaan. Sirén perusti vuonna 1931 oman toimiston.


title: J. S. Sirén

text: Vuosina 1931–1957 Sirén oli Teknillisen korkeakoulun nykyaikaisen arkkitehtuurin professori, 1944–1949 arkkitehtiosaston puheenjohtaja ja 1943 sekä 1955–1958 oppilaitoksen vararehtori. Hän oli myös 1928–1931 Suomen Arkkitehtiliiton, 1931–1949 Suomen Taideteollisuusyhdistyksen, 1940–1961 valtion arkkitehtuurilautakunnan ja 1939–1942 Suomalais-puolalaisen yhdistyksen puheenjohtaja.


title: J. S. Sirén

text: Sirén meni vuonna 1917 naimisiin Ensi Taimi Sigrid (Sirkka) Syrjäsen kanssa. Heidän ainoa lapsensa oli Heikki Siren (1918–2013), josta myös tuli merkittävä arkkitehti yhdessä vaimonsa Kaija Sirenin kanssa. Heikki ja Kaija Sirenin poika Jukka Siren on hänkin arkkitehti.


title: J. S. Sirén

text: Sirénin piirustuksista suurin osa tuhoutui hänen Kaisaniemenkatu 5:n toimistonsa mukana helmikuun 1944 suurpommituksissa. Hänen kerrosta alempana sijainnut kotinsa kuitenkin säästyi. Sirén on haudattu Hietaniemen hautausmaan Taiteilijainmäelle.


title: J. S. Sirén

text: Sirénin päätyöt edustavat 1920-luvun klassismia; 1930-luvun kuluessa hänen tyylinsä muuttui pelkistetyn klassismin kautta uusasialliseksi liiketalotyyliksi ja lopulta lievästi modernistiseen suuntaan. Sirén asennoitui penseästi funktionalismiin, mutta hänen myöhäisimmät työnsä 1940-luvulta alkaen eivät enää eroa siitä kovin suuresti. Hänen tuotannolleen ominaisia ovat kiinteä muoto ja selkeät linjat.


title: J. S. Sirén

text: Sirén tuli 1920- ja 1930-luvulla tunnetuksi ”traditionaalisen” arkkitehtuurityylin keskeisimpänä puolustajana. Hän oli sekä taidemaultaan että poliittisilta mielipiteiltään maltillinen konservatiivi. Sirén kasvatti kuitenkin arkkitehtuurin professorina kokonaisen sukupolven Suomen keskeisiä modernistisia arkkitehteja.


title: J. S. Sirén

text: Voitto Eduskuntatalon suunnittelukilpailussa vuonna 1924 tuli Borg, Sirén & Åbergin yhteisellä kilpailuehdotuksella "Oratoribus" (”Puhujille”), mutta saatuaan sopimuksen vahvistettua Sirén irtisanoutui arkkitehtitoimistosta ja suunnitteli kansallisen monumentin yksin. Hän kävi Tukholmassa, Kööpenhaminassa ja Berliinissä tutustumassa ulkomaisiin parlamenttitaloihin. Rakennus edustaa myöhäistä 1920-luvun klassismia, mutta sisustuksessa käytettiin myös art deco -tyyliä. Eduskuntatalosta tuli Sirénin kokonaistaideteos, johon hän suunnitteli myös huonekaluja ja suuren osan sisustusta aina lampunvarjostimiin ja istuntosalin äänestysuurniin asti, vaikka palkkasikin myös suuren joukon maan eturivin taiteilijoita ja muotoilijoita avukseen. Hän valitsi itse myös kaikki materiaalit, muun muassa punaisen Kalvolan graniitin ulkoseiniin ja eksoottisen eteläamerikkalaisen jakarandan istuntosalin pöytiin. Koska Sirén halusi myös valvoa talon rakentamista, hän ei vuosina 1925–1931 voinut tehdä mitään muita töitä vaan uppoutui pelkästään eduskuntataloon.


title: J. S. Sirén

text: Sirén olisi halunnut Eduskuntatalon edustalle monumentaaliaukion suurine rakennuksineen täydentämään rakennusta ja suunnitteli aukiota vielä 1950-luvullakin, mutta suunnitelmat eivät toteutuneet.


title: J. S. Sirén

text: Eduskuntatalon ulkoseinään kuuluisan julkisivupylväikön suojaan kiinnitettiin vuonna 1989 Siréniä esittävä muotokuvamedaljonki, jonka kuvanveistäjä Aimo Tukiainen oli tehnyt vuonna 1959.


title: J. S. Sirén

text: Eduskuntatalon ohella Sirénin huomattavimpia töitä olivat 1930-luvulla suunnitellut C. L. Engelin empiretyyliä mukaileva Helsingin yliopiston päärakennuksen laajennusosa sekä Lassila & Tikanoja Oy:n liikerakennukset Helsinkiin ja Vaasaan. Hän suunnitteli myös Helsingin yliopiston päärakennuksen restauroinnin, joka jouduttiin toteuttamaan kahdesti rakennuksen vaurioiduttua vuoden 1944 suurpommituksissa.


title: J. S. Sirén

text: Sirénin uran huipennukseksi olisi saattanut vielä muodostua Temppeliaukion kirkon suunnittelu Helsinkiin. Useiden 1930-luvulla järjestettyjen kilpailujen jälkeen hänen ehdotuksensa valittiin vuonna 1936 toteutettavaksi ja louhintatyöt aloitettiin marraskuussa 1939, mutta talvisota katkaisi ne jo kolmen päivän kuluttua, eikä kirkkoa lopulta sitten rakennettu Sirénin suunnitelmien mukaan. Siitä olisi tullut katedraalimainen ja korkeine pylväsmäisine torneineen uusi maamerkki Helsinkiin, siis täysin päinvastainen kuin Timo ja Tuomo Suomalaisen samalle paikalle 1960-luvulla suunnittelemasta kirkosta lopulta tuli.


title: J. S. Sirén

text: Sirénin muita suuria toteutumattomia suunnitelmia olivat Helsingin yliopiston uusi kampusalue keskustaan ja Meilahteen (1919) sekä Iisalmen (1921) ja Porin (1942–1943) kaupungintalot.


title: J. S. Sirén

text: Seuraavassa on täydellinen luettelo Sirénin toteutetuista suunnittelutöistä. Sulkeissa suunnitteluvuodet.


title: Stepan Bandera

text: Stepan Andrijovytš Bandera (, 1. tammikuuta 1909 – 15. lokakuuta 1959) oli ukrainalainen poliitikko, joka johti Ukrainalaisten nationalistien järjestöä (OUN) toisen maailmansodan aikana ja sen jälkeen.


title: Stepan Bandera

text: Hänen isänsä toimi Uhryniv Staryissa kreikkalaiskatolisena pappina, ja hänen äitinsä kuului vanhaan kreikkalaiskatoliseen pappissukuun. Äiti kuoli tuberkuloosiin 1922. Galitsiassa vaikutti ukrainalais-kansallishenkinen ilmapiiri 1900-luvun alussa. Ukrainalaiset halusivat lisää oikeuksia Itävallalta, minkä valtapiiriin Länsi-Ukraina Itävalta-Unkarissa kuului Puolan aluehallinnon kautta. Toisaalta ukrainalainen maalaisväestö ja pienten kaupunkien väestö erottuivat poliittisesti myös suurempien kaupunkien puolalaisista.


title: Stepan Bandera

text: Vuonna 1931 Bandera oli Ukrainan nationalistijärjestön paikallisjohtaja. Hänet tuomittiin kuolemaan vuonna 1934 tapahtuneen Puolan sisäministerin Bronisław Pierackin murhan järjestämisestä, mutta tuomio muutettiin elinkautiseksi vankeusrangaistukseksi. Syyskuussa 1939 saksalaiset vapauttivat Banderan puolalaisesta vankilasta.


title: Stepan Bandera

text:
1940 Bandera ryhtyi johtamaan kahtia jakautuvan Ukrainan nationalistijärjestön jyrkkää siipeä.
Saksan vallattua Neuvostoliitolta Lvivin Banderasta tuli uuden Ukrainan hallituksen jäsen 30. kesäkuuta 1941. Tämän vuoksi saksalaiset, jotka eivät halunneet Ukrainaan kansallista hallitusta ensimmäisen maailmansodan aikaisen Pavlo Skoropadskin tapaan, vangitsivat Banderan ja lähettivät hänet Sachsenhausenin keskitysleiriin. Sieltä hänet vapauttivat Ukrainan nationalistijärjestön länsieurooppalaiset yksiköt ja Ukrainan vastarinta-armeija. Vastarinta-armeija jatkoi Neuvostoliiton vastaista taistelua Viron metsäveljien tapaan aina 1950-luvun alkupuolelle saakka erityisesti Karpaattien vuoristossa.


title: Stepan Bandera

text: Bandera asettui sodan jälkeen asumaan Müncheniin. Neuvostoliiton agentti murhasi hänet siellä 15. toukokuuta 1959 syanidilla myrkyttämällä. Bandera haudattiin 20. lokakuuta 1959 Waldfriedhofin hautausmaalle Müncheniin.


title: Stepan Bandera

text: Länsi-Saksan oikeusviranomaiset epäilivät, että Banderan oli myrkyttänyt vuonna 1961 pidätetty Bogdan Stašynski KGB:n johtajan Aleksandr Šelepinin ja Nikita Hruštšovin käskystä. Oikeudenkäynti aloitettiin 8. lokakuuta, ja se päättyi 15. lokakuuta 1962. Stašynski tuomittiin teosta kahdeksaksi vuodeksi vankeuteen.


title: Stepan Bandera

text: Saksan korkein oikeus päätti Karlsruhessa, että Stašynski oli syyllistynyt Banderan murhaan ja että Neuvostoliiton hallitus oli siihen osasyyllinen. Entinen KGB:n johtaja Vladimir Krjutškov totesi vuonna 2005 "Komsomolskaja Pravda" -lehdessä, että Stepan Banderan murha oli yksi viimeisimmistä, missä KGB ryhtyi epäsuosittujen henkilöiden poistamiseen väkivaltaisesti, minkä jälkeen KGB vaihtoi nimekseen FSB.


title: Suomen Kansallisoopperan orkesteri

text: Suomen Kansallisoopperan orkesteri () on kokoonpanoltaan Suomen suurin 112 soittajallaan.


title: Suomen Kansallisoopperan orkesteri

text: Orkesteri on perustettu vuonna 1963, jolloin siinä oli 47 soittajaa toimiessaan vielä Aleksanterin teatterissa. Uuden oopperatalon valmistuttua vakanssimäärä nousi rajusti, vuonna 1993 orkesterissa oli jo 101 muusikkoa.


title: Suomen Kansallisoopperan orkesteri

text: Ooppera- sekä balettiesiteysten ohella orkesteri konsertoi myös sinfoniakonsertein ja kamarimusiikkikokoonpanoin. Se on myös levyttänyt useita suomalaisia oopperoita.


title: Suomen Kansallisoopperan orkesteri

text: Kansallisoopperan orkesterin ensimmäinen ylikapellimestari oli Jussi Jalas. Hänen seuraajiaan ovat olleet Ulf Söderblom (1973-1993), Miguel Gómez-Martinez (1993-1996), Okko Kamu (1996-1999), Muhai Tang (2003-2006) sekä Mikko Franck (2006-2013). Elokuusta 2013 alkaen Suomen Kansallisoopperan ylikapellimestarina on toiminut Michael Güttler.


title: Spider-Man 3 – Hämähäkkimies 3

text: Spider-Man 3 – Hämähäkkimies 3 on kolmas supersankarielokuva, joka kuuluu "Hämähäkkimies"-elokuvatrilogiaan. Elokuvan julkaisupäivämäärä oli 4. toukokuuta 2007. Elokuvan on ohjannut Sam Raimi. Elokuvan pääosissa nähdään Tobey Maguire, Kirsten Dunst, Thomas Haden Church, Topher Grace, James Franco ja Bryce Dallas Howard.


title: Spider-Man 3 – Hämähäkkimies 3

text: Peter Parker on onnistunut löytämään tasapainon yksityiselämänsä ja sankarielämänsä välillä ja aikoo nyt kosia Mary Janea. Eräänä iltana Mary Janen ja Peterin viettäessä treffejään puistossa, syöksyy taivaalta meteoriitti maahan, josta purkautuu musta symbiootti, joka kiinnittää itsensä Peterin moottoripyörään. Samaan aikaan karannut vanki Flint Marko putoaa hiukkasfysiikan kokeilulaitoksen kuoppaan, jossa tiedemiehet ovat testaamassa uutta keksintöään. Tuloksena Marko saa kyvyn muuttua hiekaksi ja hänestä tulee Hiekkamies. Peterin paras ystävä, Harry Osborn, uskoo Peterin tappaneen hänen isänsä ja aikoo nyt kostaa ystävälleen. Hän hyökkää Peterin kimppuun ja taistelun voittajana selvinnyt Peter aiheuttaa vahingossa ystävälleen muistinmenetyksen, jonka johdosta Harry ei muista melkein mitään äskettäisistä tapahtumista.


title: Spider-Man 3 – Hämähäkkimies 3

text: Myöhemmin kun Peter pelastaa Gwen Stacyn, ylikomisario George Stacyn tyttären, hänen kunniakseen järjestetään festivaalit, joiden aikana Marko yrittää varastaa rahaa kuljettavan panssariauton. Peter menee paikalle ja häviää taistelun ylivoimaisesti. Myöhemmin ylikomisario Stacy kertoo May-tädille ja Peterille, saaneensa selville Markon olevan Ben-sedän todellinen tappaja, ja että aiemmin syyliseksi luultu Dennis Carradine oli vain rikoskumppani. Radiota kuunnellen Peter odottaa Markon uutta hyökkäystä. Peterin nukkuessa symbiootti siirtää itsensä Peterin ruumiiseen ja muuttaa hämähäkkipuvun mustaksi. Peter huomaa, että ainoastaan puku ei ole muuttunut vaan myös hänen voimansa ovat kasvaneet. Musta puku muuttaa Peterin mieltä ja tekee hänestä väkivaltaisemman. Peter jäljittää Markon viemäristä ja voittaa hänet ylivoimaisesti huuhtomalla tämän viemäriveden mukana pois.


title: Spider-Man 3 – Hämähäkkimies 3

text: Peterin muuttunut luonne ajaa Mary Janen pois hänen luotaan ja tämä löytää lohtua Harrysta. Harry näkee isänsä haamun ja toipuu muistinmenetyksestään ja pakottaa Mary Janen jättämään Peterin. Mary Jane väittää, että hänellä on toinen mies ja Harry sanoo Peterille olevansa se Mary Janen seurustelukumppani. Myöhemmin Peter menee tapaamaan Harrya Osbornin kartanoon. Mustan puvun voimilla Peter pieksee Harryn mustelmille ja räjähtävä kurpitsapommi saa Harryn kasvot vääristymään. Mustan puvun hallitessa Peteriä, hän paljastaa kilpailijansa Eddie Brockin myymät valokuvat Hämähäkkimiehestä rikollisena väärennöksiksi, jolloin J. Jonah Jameson antaa Brockille potkut.


title: Spider-Man 3 – Hämähäkkimies 3

text: Aikomuksenaan tehdä Mary Jane mustasukkaiseksi, Peter tuo Gwen Stacyn yöklubille, jossa Mary Jane työskentelee. Gwen kuitenkin tajuaa juonen ja poistuu. Peter joutuu tappeluun klubin vartijoiden kanssa ja työntää samalla vahingossa Mary Janen maahan, jolloin hän mustan puvun turmelleen hänet. Hän juoksee ulos yöklubilta ja menee kirkkoon lopettamaan kärsimyksensä. Kirkon korkeimmassa tornissa Peter menee soivan kellon luo ja kova ääni heikentää symbioottia, jolloin Peter kiskoo sen väkisin irti. Symbiootti putoaa tornista alas kirkkoon Peterin kuolemaa rukoilemaan tulleen Brockin päälle, josta tulee Venom. Venom ehdottaa Hiekkamiehelle, että he tappaisivat Peterin yhdessä, mihin tämä suostuu.


title: Spider-Man 3 – Hämähäkkimies 3

text: Pari käyttää Mary Janea syöttinä saadakseen Hämähäkkimiehen peräänsä. Peter käy pyytämässä apua Harrylta taistelua varten mutta tämä kieltäytyy. Peterin taistellessa Venomia ja Hiekkamiestä vastaan Harry kuulee palvelijaltaan totuuden isänsä kuolemasta ja saapuu pelastamaan Peterin varmalta kuolemalta. Harry menettää kiiturinsa taistelussa ja Venom aikoo käyttää sitä lävistääkseen Peterin. Ystävilleen uskollinen Harry hyppää eteen ja kiiturin terät lävistävät hänen selkänsä. Peter muistaa miten irrotti symbiootin kirkon tornissa ja vapauttaa Eddien symbiootin vallasta hakkaamalla metalliputkia toisiaan vasten. Symbiootti jää putkien sisäpuolelle ja Peter heittää yhden Harryn kurpitsapommeista sen sisuksiin. Brock hyppää kohti symbioottia pelastaakseen sen, mutta myöhästyy pommin räjähtäessä ja tappaessa sekä Brockin että symbiootin.


title: Spider-Man 3 – Hämähäkkimies 3

text:
Taistelun jälkeen Marko kertoo Peterille tapahtumat siltä illalta, jolloin Ben Parker kuoli. Marko oli mukana painitapahtuman ryöstössä saadakseen rahaa sairaan tyttärensä pelastamiseen. Hän halusi Beniltä vain tämän auton, mutta ei aikonut tappaa ketään. Benin kuolema oli siitä asti vaivannut häntä. Peter sanoo antavansa Markolle anteeksi ja tämä haihtuu hiekkana ilmaan. Harry antaa Peterille anteeksi ennen kuin kuolee Mary Janen ja Peterin käsivarsille. Myöhemmin Harryn hautajaisten jälkeen, Mary Jane ja Peter alkavat lämmittää suhdettaan toisiinsa, kun Peter saapuu yöklubille tapaamaan Mary Janea.
"Spider-Man 3":n ensimmäinen kuva julkistettiin marraskuussa 2005 ennen elokuvan kuvausten alkamista. Kuvassa esiintyi Flint Marko (Hiekkamies). Varsinainen markkinointi aloitettiin kuvausten alkuhetkillä mustapukuisen Hämähäkkimiehen kuvan julkistamisella. Ensimmäinen teaser-traileri julkaistiin 27. kesäkuuta 2006 "Superman Returns" -elokuvan edessä.


title: Spider-Man 3 – Hämähäkkimies 3

text: Heinäkuussa San Diegon Comic-con -sarjakuvafestivaaleilla esitettiin yksinoikeudella toinen traileri. Myös ensimmäinen juliste ja kuvat Venomista/Eddie Brockista ja symbiootin vallassa olevasta Peter Parkerista julkistettiin. Toinen traileri julkistettiin 10. marraskuuta 2006. Traileria esitettiin "Casino Royale" -elokuvan alussa. Kolmas traileri julkaistiin nettilevitykseen 23. maaliskuuta 2007.


title: Spider-Man 3 – Hämähäkkimies 3

text: Elokuvan budjetti oli 258 miljoonaa dollaria tehden siitä kaikkien aikojen kalleimman elokuvan. Se rikkoi "" -elokuvan budjetin, joka oli 210 miljoonaa dollaria. Myöhemmin ennätyksen rikkoi "", jonka budjetti oli 300 miljoonaa dollaria.


title: Viru Valge

text: Viru Valge on virolainen viljasta tislattu vodka, jota valmistaa Liviko Distilleries. Tavallisen Viru Valgen alkoholipitoisuus on 40 tilavuusprosenttia, Viru Valge Kangen 60 ja Viru Valge Väkevin 80 prosenttia. Viru Valgea myydään seuraavan kokoisissa pulloissa: 50, 200, 500, 700, 1 000 ja 1 750 millilitraa.


title: Jevgeni Zimin

text: Jevgeni Vladimirovitš Zimin (, 6. elokuuta 1947 Moskova, Venäjän SFNT – 28. joulukuuta 2018) oli Neuvostoliittoa edustanut jääkiekkoilija, olympiavoittaja, maailman- ja euroopanmestari.


title: Jevgeni Zimin

text: Zimin oli pelipaikaltaan oikea hyökkääjä. Hän pelasi 71 maaottelua tehden 27 maalia Neuvostoliiton maajoukkueessa vuosina 1965–1972. Neuvostoliiton mestaruussarjassa Zimin pelasi 315 liigaottelua ja teki 185 maalia. Hän pelasi pääasiassa Moskovan Spartakissa. Zimin työskenteli kuolemansa aikaan kykyjenetsijänä NHL-joukkue Philadelphia Flyersissa. Hän kuoli 71-vuotiaana 28. joulukuuta 2018.


title: Koskenkorvan Urheilijat

text: Koskenkorvan Urheilijat (KoU, Koskenkorva, "Kossu"), viralliselta nimeltään Koskenkorvan Urheilijat r.y., on vuonna 1945 perustettu urheilun yleisseura Ilmajoen Koskenkorvan kylästä. Seuralla on urheilutoimintaa nykyään pesäpallossa ja yleisurheilussa, minkä lisäksi seuran nimissä järjestetään myös bingoa.


title: Koskenkorvan Urheilijat

text: Koskenkorvan Urheilijat tunnetaan parhaiten pesäpallosta, jossa seuran miesten edustusjoukkue on pelannut Suomen pääsarjassa, Superpesiksessä yhtäjaksoisesti vuodesta 1999 lähtien. Kausi 2018 on siis KoU:n 20. pääsarjassa. Kotiottelunsa KoU pelaa Koskenkorvan Honkalanmäellä sijaitsevalla Sähkökoje-Areenalla, jonka yleisökapasiteetti istumapaikkojen puolesta on 2500 katsojaa. Seuran yleisöennätys on 3547 katsojaa, joka syntyi 26. elokuuta 2007 ottelussa Vimpelin Vetoa vastaan.


title: Koskenkorvan Urheilijat

text: Koskenkorvan Urheilijat tekee tiivistä yhteistyötä myös muiden lähialueella toimivien seurojen kanssa. Junioritasolla seura tekee yhteistyötä Vähänkyrön Viestin, Vaasan Mailan ja Kauhajoen Karhun kanssa. Naisten ja tyttöjen pesäpallosta Ilmajoella vastaa Ilmajoen Kisailijat.


title: Koskenkorvan Urheilijat

text: Koskenkorvan Urheilijat r.y. perustettin 24. helmikuuta 1945 Ilmajoella. Yhdistysrekisteriin Koskenkorvan Urheilijat on kirjattu 25. kesäkuuta 1945. Vuosikymmenten saatossa toiminnan taso on vaihdellut, seuran joukkueiden pelatessa vaihtelevasti maakuntasarjassa ja Suomensarjassa. Varsinainen aktiivinen kausi seurassa alkoi 1980-luvun puolivälissä seuran edustusjoukkueen noustessa Ykkössarjaan.


title: Koskenkorvan Urheilijat

text: Nousu Ilmajoen pesäpallon ykkösseuraksi ohi Ilmajoen Kisailijoiden alkoi vuonna 1985 kun seuran miesten edustusjoukkue nousi Ykkössarjaan. Ensimmäinen kausi toiseksi korkeimmalla sarjatasolla toi mukanaan kuudennen tilan. Paluu takaisin Suomensarjaan oli kuitenkin edessä seuraavana vuonna kun joukkue putosi kauden 1987 päätteeksi sijoituttuaan kymmenenneksi.


title: Koskenkorvan Urheilijat

text: Vuosikymmenen vaihde meni Suomensarjassa joukkueen sijoittuessa kolme kautta peräkkäin kärkisijoille. Kaksi kakkostilaa ja vuonna 1990 tullut Suomensarjan voitto nostivat Kossun takaisin, juuri Ykköspesikseksi nimetylle, toiseksi korkeimmalle sarjatasolle.


title: Koskenkorvan Urheilijat

text: Kaudet 1991-1994 Koskenkorva pelasi pääasiassa sarjan peräpäässä sijoituksen ollessa näiden kausien aikana parhaimmillaan seitsemäs. Kauden 1994 päätteeksi joukkue onnistui välttämään putoamisen alempien pudotuspelien kautta. Vuonna 1995 alkoi Koskenkorvan joukkueen nousukausi joukkueen selvitessä neljä kautta peräkkäin ylempiin pudotuspeleihin. Samoihin aikoihin Ilmajoella alkoi keskustelu poikajunioreiden keskittämisestä seuran alaisuuteen.


title: Koskenkorvan Urheilijat

text: Koskenkorva oli lähellä nousua Superpesikseen jo kaudella 1996 mutta tällöin Haminan Palloilijat oli vahvempi. Varsinainen nousu tapahtui syksyllä 1998 Haapajärven Pesä-Kiilojen hävitessä ratkaisevassa viidennessä ottelussa kotikentällä jaksoin 2-1. Samaan aikaan poikajuniorit keskittyivät Koskenkorvan alaisuuteen ja tyttöjuniorit IK:n alaisuuteen.


title: Koskenkorvan Urheilijat

text: Koskenkorvan Urheilijat pelaa pääsääntöisesti kotiottelunsa Koskenkorvan kylässä sijaitsevalla Sähkökoje Arenalla. Pesäpallostadion on Suomen ainoa seuran omistuksessa oleva stadion. Stadion on rakennettu vuonna 1996 ja sitä on laajennettu vuonna 2000. Katsomopaikkoja stadionilla on noin 2 500. Nimi Sähkökoje Areena otettiin käyttöön vuonna 2011 seuran pääyhteistyökumppani Ilmajoen Sähkökojeen mukaan.


title: Koskenkorvan Urheilijat

text:
Koskenkorvan Urheilijoiden toiminnasta vastaa Koskenkorvan Urheilijat (KoU) ry. Seuran puheenjohtajana toimii Jani Karvonen
Koskenkorvan Urheilijat käyttää peliasunaan kokonaisuutta, jossa on valko-punainen paita, valko-punaiset housut, punainen syöksypaita ja valkoinen kypärä. Vierasotteluissa paidan päävärinä on punainen, valkoisen sijaan. Läpi Koskenkorvan historian, seuran väreissä ovat esiintyneet punaisen ja valkoisen lisäksi keltaista ja mustaa. 1990-luvun lopulla vieraspaidan väri oli lila-valkoinen.


title: Koskenkorvan Urheilijat

text: Koskenkorvan Urheilijoilla on pesäpallossa junioritoimintaa. Seuralla on juniorijoukkueita A-pojista G-poikiin. Useampia joukkueita ikäluokissa on C- (3 joukkuetta) D- (2 joukkuetta) E- (2 joukkuetta) ja F-junioreilla (2 joukkuetta). Seuran A-pojat pelaavat A-poikien Superpesistä, kuten myös B-pojat. Tyttöjen puolella junioritoiminnasta vastaa Ilmajoen Kisailijat.


title: Koskenkorvan Urheilijat

text: KoU:n pisteet Superpesiksen/SM-sarjan Maratontaulukossa.


title: Juri Blinov

text: Juri Blinov (s. 13. tammikuuta 1949 Moskova, Neuvostoliitto) on venäläinen entinen jääkiekkoilija. Hän oli pelipaikaltaan vasen hyökkääjä. Blinov pelasi 37 maaottelua tehden 23 maalia Neuvostoliiton maajoukkueessa 1971–1972. Blinov pelasi 236 liigaottelua ja teki 119 maalia Neuvostoliiton mestaruussarjassa. Hän pelasi TsSKA Moskovassa.


title: Jevgeni Mišakov

text: Jevgeni Dmitrijevitš Mišakov (; 22. helmikuuta 1941 Moskova, Neuvostoliitto – 30. toukokuuta 2007) oli venäläinen jääkiekkoilija. Hän oli pelipaikaltaan vasen hyökkääjä. Mišakov pelasi 91 maaottelua 48 maalia 1965–1972. Mišakov pelasi 400 liigaottelua tehden 183 maalia. Hän pelasi jääkiekkoseuroissa TsSKA Moskova ja Lokomotiv Moskova.


title: Kauppakeskus Grani

text: Kauppakeskus Grani (rak. 2001, arkkitehti Kai Wartiainen) on Kauniaisten keskustassa sijaitseva ostoskeskus. Kauppakeskuksessa on kahdessa tasossa yli 30 liikettä, muun muassa S-market ja Alko. Rakennuksen osoite on Kauniaistentie 7.


title: Hans Assmann

text: Hans Assmann (9. joulukuuta 1923 Saksa – 19. kesäkuuta 1998 Danderyd, Ruotsi) oli Suomessa 1950- ja 1960-luvuilla asunut, alkujaan saksalainen, myöhemmin Suomen kansalainen, joka on liitetty useisiin Suomen tunnetuimpiin yhä ratkaisematta oleviin henkirikoksiin.


title: Hans Assmann

text: Entinen rikoskomisario ja Alibin päätoimittaja Matti Paloaro ja neurologian professori Jorma Palo esittivät kirjoissaan "Bodomin arvoitus" (Palo, 2003) ja "Luottamus tai kuolema! Hans Assmannin arvoitus" (Paloaro & Palo 2004), että Assmann liittyisi selvittämättömiin murhiin, muun muassa Kyllikki Saaren murhaan, mikä poliisin mukaan ei pidä paikkaansa ja Bodominjärven murhiin. Häntä on epäilty myös KGB:n vakoilijaksi.


title: Hans Assmann

text: Assmann oli kertomansa mukaan vannoutunut kansallissosialisti, joka toimi jo 18-vuotiaana Waffen-SS -joukoissa. Hän aloitti vuonna 1942 19-vuotiaana Auschwitzin keskitysleirissä vartijana.


title: Hans Assmann

text: Toimittuaan yli kaksi vuotta keskitysleirivartijana Assmann rakastui Heidiin, juutalaisnaiseen, jonka kanssa hän suunnitteli karkaamista leiristä. Asiasta kuitenkin saatiin vihiä, ja Assmann komennettiin itärintamalle Wehrmachtin joukkoihin.


title: Hans Assmann

text: Itärintamalla hänen rykmenttinsä joutui vuonna 1944 puna-armeijan saartamaksi ja lopulta Assmann joutui neuvostoliittolaiselle sotavankileirille. Ennen joutumistaan sotavankileirille hän otti kaatuneelta asetoveriltaan, vääpeli Mart Assenbachilta tämän sotilaspassin ja käytti tämän henkilöllisyyttä, sillä entisenä SS-miehenä ja keskitysleirinvartijana hänet oltaisiin teloitettu.


title: Timo Sutinen

text: Timo Sutinen (s. 3. huhtikuuta 1949 Tampere) on entinen suomalainen jääkiekkoilija. Hänen pelipaikkansa oli hyökkääjä.


title: Timo Sutinen

text: Sutinen aloitti uransa KooVeessä, jossa voitti heti ensimmäisellä kaudellaan Suomen mestaruuden keväällä 1968. Kahden KooVeen kauden jälkeen Sutinen siirtyi kuudeksi vuodeksi Jokereihin, jossa voitti uransa toisen Suomen mestaruuden. Jokereista hän lähti vuonna 1975 liigaan nousseeseen FoPS:aan, jossa pelasi seuraavat kolme vuotta. Viimeinen kausista meni I-divisioonassa. Seuraavat kolme vuotta meni Saksassa. Suomeen hän palasi vielä FoPS:aan I-divisioonaan. Suomen pääsarjassa Sutinen pelasi yhteensä 251 ottelua tehoin 152+180.


title: Timo Sutinen

text: A-maajoukkueessa Sutinen pelasi tasan 100 ottelua. Näissä kertyi saldo 20+22. MM-kisaedustuksia hänelle tuli neljä. Sutinen on Jorma Valtosen ohella ainoa pelaaja, joka on valittu forssalaisseurasta arvoturnaukseen.


title: Timo Sutinen

text: Toukokuussa 2008 Forssan Lehdelle antamassaan haastattelussa Sutinen kertoi Berliinin vuosinaan käyttäneensä efedriiniä. Sutisen mukaan sen käyttö oli yleistä.


title: ISM-taajuusalue

text: ISM-taajuusalue (Industrial, Scientific and Medical) on maailmanlaajuinen radiotaajuuskaista, jonka käyttö ei vaadi erillistä lupaa ja on alun perin tarkoitettu teolliseen, tieteelliseen ja lääketieteelliseen käyttöön.


title: ISM-taajuusalue

text: ISM-kaistoja on kolme. UHF-alueella 902–928 MHz ja 2,4000–2,4835 GHz sekä SHF-alueella 5,725–5,850 GHz. Muutama maa ei salli kaikkia ISM-taajuuksia.


title: ISM-taajuusalue

text: Terminä ISM tarkoittaa tieteen, teollisuuden ja lääketieteen käyttämiä laitteita, joilla ei välttämättä viestitetä mitään, vaan laitteita käytetään niiden aiheuttaman voimakkaan paikallisen, usein laitteen sisään suljetun suurtaajuuskentän vaikutuksen kuten kuumennusvaikutuksen vuoksi. Esimerkkejä ovat suurtaajuuskuumentimet, UKW- eli Diatermia-hoitolaitteet jne. Näissä sovelluksissa RF-lähettimen teho voi olla wateista kilowattehin tai ylikin. Käytännössä yleisin ISM-kaistalla tähän tapaan toimiva laite on kotikäytössäkin tavallinen mikroaaltouuni, joka toimii 2,4 GHz:n taajuudella.


title: ISM-taajuusalue

text: Lisenssivapauden vuoksi ISM-alueita käytetään paljon myös langattomaan tietoliikennekäyttöön. Tällöin näiden laitteiden on selvittävä muiden samalla taajuudella toimivien laitteiden – myös suuritehoisten teollisuuslaitteiden – aiheuttamista häiriöistä. Yleisiä ISM-kaistalla toimivia lyhyen kantaman tietoliikennelaitteita ovat mm Bluetooth- ja WLAN-laitteet. Tässä käytössä teho ja antennin suuntaavuus on rajoitettu niin, että kantama on sadan metrin luokkaa. Nimestään huolimatta ISM-kaista on siis myös kodin elektroniikan ja tietoliikenteen käytössä.


title: ISM-taajuusalue

text:
Teollisuudessa ISM-kaistaa tietoliikenteeseen käyttävät mm. ZigBee-anturiverkot.
Tiedekäyttöä alueella ei juurikaan ole, koska heillä on omat häiriöttömät taajuutensa.


title: ISM-taajuusalue

text: SRD-laitteet ovat milliwatti-teholuokan langattomia tietoliikennelaitteita, joille on allokoitu myös joitakin ISM-taajuuskaistoja ns. yhteiskäyttöön. ISM ja SRD eivät ole synonyymejä. ISM- ja SRD-kaistat ja niiden käyttötarkoitukset ja rajoitukset on luettavissa viestintäviraston sivuilta.


title: ISM-taajuusalue

text: ITU-R:n määrittelemät ISM-kaistat ovat paikallisia poikkeuksia lukuun ottamatta seuraavat:


title: Istukas

text: Istukas on kaksivuotinen juurikasvi, joka on ehtinyt kasvaa yhden kesän. Se säilytetään talven yli lievästi listittynä tai listimättömänä, minkä jälkeen se keväällä istutetaan siemensatoa varten.


title: Göran Stubb

text: Göran Stubb (s. 10. maaliskuuta 1935 Käkisalmi) on suomenruotsalainen jääkiekkovaikuttaja.


title: Göran Stubb

text: Stubb oli merkittävä taustatekijä HIFK:n nousuun Suomen jääkiekkoilun huipulle 1960-luvulla. Häntä kutsutaankin HIFK:n suuruuden luojaksi. Stubb tuli HIFK:n jääkiekkojaoston johtoon 1960-luvun alussa helsinkiläiskiekkoilun alennustilassa. Stubb johti HIFK:n kolmeen mestaruuteen, ja hän hankki NHL-tähti Carl Brewerin Helsinkiin kaudeksi 1968–1969.


title: Göran Stubb

text: HIFK-uran jälkeen Stubb toimi Suomen Jääkiekkoliiton toimitusjohtajana 1977–1984. Stubb oli vuoden 1982 MM-kotikisojen pääsihteeri. Vuodesta 1984 lähtien hän on ollut NHL:n Euroopan-toimiston johtaja. Stubb on lisäksi toiminut NHL:n kykyjenetsijänä ja kirjoittaa kolumneja Hufvudstadsbladetiin.


title: Göran Stubb

text: Suomen Jääkiekkomuseo on aateloinut Stubbin Suomen Jääkiekkoleijonaksi numerolla 82 vuonna 1991 ja Kansainvälinen Jääkiekkoliitto on valinnut Stubbin Kansainvälisen kuuluisuuksien gallerian jäseneksi vuonna 2000.


title: Göran Stubb

text: Stubbin puoliso Christel Setälä, professori Kai Setälän tytär, kuoli vuonna 2008. Vuodesta 2015 hän on seurustellut entisen Miss Suomen, näyttelijä-laulaja Pirkko Mannolan kanssa. Kokoomuksen poliitikko Alexander Stubb on Göran Stubbin poika.


title: Usko Teromaa

text: Usko Teromaa (s. 4. kesäkuuta 1924 Tampere) on suomalainen entinen jääkiekkopuolustaja, -valmentaja ja -vaikuttaja.


title: Usko Teromaa

text: Teromaa oli aloittamassa KooVeen eli silloisen TK-V:n jääkiekkotoimintaa vuonna 1945. Hän pelasi itse seurassa puolustajana ja SM-sarjassa hänen tililleen tuli kahdeksan ottelua. Myöhemmin Teromaa valmensi KooVeeta aina SM-hopealle asti.


title: Usko Teromaa

text: Usko Teromaa toimi vuonna 1953 Suomen jääkiekkomaajoukkueen huoltajana ja vuonna 1959 "leijonien" joukkueenjohtajana.


title: Usko Teromaa

text: Teromaa toimi Suomen Jääkiekkoliiton liittohallituksessa 1961–1962 ja 1965–1966. Hän oli vuonna 1979 perustamassa myös Suomen Jääkiekkomuseota yhdessä Aarne Honkavaaran, Kalervo Kummolan, Kimmo Leinosen, Harry Lindbladin ja Juhani Linkosuon kanssa.


title: Usko Teromaa

text: Suomen Jääkiekkomuseo aateloi Teromaan Suomen Jääkiekkoleijonaksi numerolla 83.


title: Hälytys

text: Hälytys on asiaintilan tai tapahtuman johdosta annettu näkyvä tai kuuluva merkki. Hälytyksen tarkoitus on saada ihmiset kiinnittämään huomiota em. asiaintilaan tai tapahtumaan, ja ryhtymään varotoimiin asiaintilan tai tapahtuman estämiseksi tai korjaamiseksi, tai vaaran välttämiseksi.


title: Hälytys

text: Yksityisiä ihmisiä koskevia merkkejä ovat muun muassa palohälytys ja murtohälytys. Suurempia väestönryhmiä koskevat hälytykset annetaan useimmiten käyttämällä yleistä vaaramerkkiä. Näihin hälytyksiin kuuluvat esimerkiksi kemikaali- tai säteilyvaara ja sotatila.


title: Hälytys

text: Hälytyksen antamiseen liittyy ristiriita. Jos hälytys annetaan varhaisessa vaiheessa eikä uhkaava tilanne toteudukaan tai kyseessä on aiheeton hälytys, hälytysjärjestelmä saattaa nopeasti menettää luotettavuutensa (vrt. Poika, joka huusi "Susi!"). Toisaalta jos hälytys annetaan liian myöhäisessä vaiheessa, asiaintila tai tapahtuma saattaa edetä pitkälle, ennen kuin sen estämiseen tai vaaran välttämiseen ryhdytään.


title: Hälytys

text: Toinen riski, joka liittyy hälytyksen antamiseen, on se, että hälytysjärjestelmä pettää. Tässä tapauksessa hälytysjärjestelmään luottavat henkilöt saattavat myös aloittaa estämis- tai pelastautumistoimet liian myöhään, ja vahingot voivat kasvaa huomattavasti. Tämän vuoksi esimerkiksi paristoilla toimivat palohälyttimet tulisi tarkastaa säännöllisesti, jotta ne toimisivat hätätilanteessa oikealla tavalla.


title: Hälytys

text: Hälytys voidaan suorittaa paikallisesti tai välittää esimerkiksi keskusvalvomoon käyttäen ilmoituksensiirtotekniikkaa tai matkapuhelinverkkoa.


title: Zorro (vuoden 1990 televisiosarja)

text: Zorro on Family Channelin ja Rai Uno Italian vuosina 1990–1993 tuottama televisiosarja. Sarjaa kuvattiin neljän tuotantokauden verran, ja yhteensä 83 jaksoa. Sarja sijoittuu 1800-luvun lopulle, Espanjan hallinnoimaan Meksikoon, nykyiseen Kaliforniaan, ja pieneen Los Angelesin varuskunta- ja rannikkokylään.


title: Zorro (vuoden 1990 televisiosarja)

text: Los Angelesin kylää hallitsee uusi ahne pormestari, "alcalde" Luis Ramone, joka on verojenkeruutoimillaan onnistunut suututtamaan seudun asukkaat. Don Alejandro de la Vegan poika Diego palaa kotikaupunkiinsa opintomatkaltaan Espanjasta, ja huomatessaan asioiden tilan hän päättää puuttua asioihin salaisen henkilöllisyyden turvin. Kukaan hänen kotikaupungissaan ei tiedä, että hän oli yksi kurssinsa parhaita miekkailijoita, ja kömpelöä taistelijaa ja arkajalkaa esittämällä don Diego onnistuu pitämään salaisuutensa turvassa. Ainoastaan mykkä tallipoika Felipe tuntee hänen salaisuutensa.


title: Kurala

text: Kurala voi tarkoittaa


title: Genetti

text: Genetti eli kintsi ("Genetta genetta") on ainut Euroopassa tavattava sivettikissa. Lajin paino vaihtelee 1,2–2,3 kg:n ja pituus 40–55 cm:n välillä. Häntä on vartalon mittainen. Genetti on levinnyt Saharan pohjoispuoliselle alueelle, Arabian ja Pyreneitten niemimaille ja Ranskaan. Lisäksi sitä tavataan muutamilla Välimeren saarilla ja nykyisin myös Luoteis-Italiassa, Belgiassa, Sveitsissä ja Saksassa. Afrikan puolella genettejä tavataan kaikissa muissa elinympäristöissä paitsi autiomaissa. Espanjassa genetin levinneisyys käsittää jopa korkeat vuoristoalueet.


title: Genetti

text:
Genettien sukuun kuuluu kymmenkunta muuta lajia, jotka esiintyvät eritoten Afrikassa.
Myös "eurooppalaisen genetin" alalajeja tavataan Afrikassa. Ibizalla tavattava genetin alalaji ("G. genetta isabelae", nyk. "G. g. genetta") on uhanalainen ja kuuluu kansainvälisen luonnonsuojeluliiton (IUCN) punaiseen kirjaan.


title: Genetti

text:
Genetit ovat puissa kiipeileviä yöeläimiä, jotka kissamaiseen tapaan voivat vetää kyntensä sisään. Afrikassa genettien pääravintoa ovat pienet jyrsijät, kun taas Espanjassa niiden on todettu mieltyneen kesällä varpuslintuihin ja talvella hedelmiin. Myös liskoja pyydystetään runsaasti. Genetit lisääntyvät ympäri vuoden, mutta Euroopassa kiima-aika painottuu elo-syyskuulle. Pesä tehdään puuhun tai johonkin koloon
ja sisustetaan kuivilla ruohoilla. 70 vrk kestävän kantoajan jälkeen syntyy 1–4 sokeaa poikasta, joita imetetään puolivuotiaiksi asti. Genetit itsenäistyvät vuoden ikäisinä ja sukukypsyys saavutetaan parivuotiaina.


title: Juhani von Boehm

text: Juhani von Boehm (s. 20. joulukuuta 1943 Ruokolahti) on suomalainen taidemaalari ja fysiikan emeritusprofessori.


title: Juhani von Boehm

text: Juhani von Boehmin taideopinnot: itsenäisiä taideopintoja vuodesta 1970, vuodesta 1975 alkaen taideopinnot isänsä, taidemaalari Tuomas von Boehmin ohjauksessa – osittain myös taidemaalari Tapani Raittilan ohjauksessa. Hänellä on ollut yksityisnäyttelyitä Helsingissä, Turussa ja Imatralla sekä Vihdissä ja Varkaudessa säännöllisesti vuodesta 1991 alkaen. Hänen teoksensa ovat öljyvärimaalauksia ja pastellitöitä. Hänen taiteensa on saanut vaikutteita 1900-luvun modernistisista taidesuuntauksista. Hänen isoäitinsä Aino von Boehm ja hänen veljensä Eero von Boehm olivat taidemaalareita.


title: Juhani von Boehm

text: Fyysikkona Juhani von Boehm on perehtynyt muun muassa magneettisten puolijohteiden teoriaan sekä puolijohdefysiikkaan yleensä. Hänellä on 90 julkaisua kansainvälisissä referoiduissa tieteellisissä julkaisusarjoissa ja 120 muuta julkaisua. Hän on ollut vierailevana tutkijana Uppsalan yliopiston kvanttikemian instituutissa 1976–1977, Nordita-stipendiaattina Nils Bohr -instituutissa Kööpenhaminassa 1977–1979 ja Suomen Akatemian huippuyksikön COMP:n jäsenenä 2000–2008. Von Boehm jäi professuuristaan Teknillisessä korkeakoulussa eläkkeelle vuonna 2008.


title: Viinakortti

text: Viinakortti oli vuonna 1944 käyttöön otettu ja vuoden 1970 loppuun asti Suomessa käytössä ollut alkoholiliikkeen antama virallinen henkilötodistus, josta käytettiin alkuun nimitystä myymälätodistus ja myöhemmin henkilötodistus. Kortilla ostajat osoitettiin käyttämään heille nimettyä myymälää tarkoituksena estää alkoholin joutuminen salakauppaan sekä samalla estää alkoholin myynti mahdollisille väärinkäyttäjille.


title: Viinakortti

text: Viinakortti perustui väkijuomalain toimeenpanoasetuksen muutokseen heinäkuussa 1943. Asiakkaan ostot voitiin rajoittaa yhteen myymälään sekä asiakkaat ja heidän ostonsa rekisteröidä.


title: Viinakortti

text: Korttien käyttö alkoi Helsingistä ja Haagan kauppalasta 2. tammikuuta 1944 ja levisi saman vuoden aikana Turkuun, Naantaliin ja Tampereelle. Vuoteen 1947 mennessä kortti oli käytössä koko maassa. Kortti oli alkuun edellytys ostosten tekemiseksi Alkossa, mutta vuodesta 1949 oluen ja mietojen viinien ja vuodesta 1952 osin myös väkevien viinien myynti sallittiin myös kortittomille. Eniten myydyt väkevät viinit palautettiin kortille keväällä 1958. Väkevien alkoholijuomien myynti oli koko kortin käytössäoloajan sidoksissa korttiin. Vuonna 1960 viinakortteja oli eniten suhteessa väkilukuun Naantalissa, jossa niitä oli 23,8 prosentilla väestöstä.


title: Viinakortti

text: Kortista maksettiin vuosittainen leimavero vuosina 1948–1969. Vuonna 1947 oli käytössä 1,2 miljoonaa korttia, mutta kortin tultua verolliseksi, oli kortteja vuonna 1949 käytössä enää 650 000. Vuosina 1948–1949 vero oli 300 markkaa ja tämän jälkeen sata markkaa sekä vuoden 1963 rahanuudistuksen jälkeen yksi markka vuodessa. Perinnässä käytettiin alkuun ALKO-lisäpainettuja leimamerkkejä, mutta vuodesta 1957 alkaen käytössä oli oma vuosiluvulla varustettu merkkimalli.


title: Viinakortti

text: Käynnit alkoholiliikkeessä leimattiin korttiin vuosina 1944–1955. Myös tehdyt ostot merkittiin korttiin vuodesta 1947 alkaen kokonaisuudessaan, myöhemmin vain väkevien juomien osalta. Vuodesta 1957 ostot merkittiin vain väärinkäytöstä epäiltyjen kortteihin. Tästä eteenpäin kortti tuli esittää vain vaadittaessa. Mikäli ostoja tuli liian usein, henkilökunta saattoi ottaa kortin ”kuivumaan” tai asiakas joutui puhutteluun. Myyntikieltoja oli voimassa enimmillään 50 000 ja puhutteluita pidettiin erityisesti tähän tarkoitukseen varatuissa tiloissa jopa yli 100 000 vuodessa. Poliisi ilmoitti juopumuspidätykset Alkolle, ja tästä saattoi seurata henkilötodistuksen peruuttaminen kokonaan tai määräajaksi.


title: Viinakortti

text: Kortti poistui käytöstä vuoden 1970 lopussa.


title: Viinakortti

text: Ruotsissa oli koko maassa käytössä "Brattsystemet" eli "Motbok" 1919–1955. Esther Hjelt-Cajanus käsitteli Ruotsin järjestelmää teoksessaan "Brattsystemet i Sverige" (1931).


title: Viinakortti

text: Vuoden 2007 syksyllä Alko alkoi tarjota vapaaehtoista sähköistä viinakorttia omien juomatottumusten tarkkailuun.


title: Nuuk Posse

text: Nuuk Posse on grönlantilainen hip hop -yhtye. Sen jäsenet ovat inuitteja ja esittävät musiikkiaan englannin, tanskan ja grönlannin kielillä.


title: Nuuk Posse

text: Peter Motzfeldt, John Olsen ja Henrik Broberg perustivat Nuuk Possen vuonna 1985. Yhtye piti ensimmäisen konserttinsa vuonna 1989. Vuonna 1991 ilmestyi single "Sussa Apinnagu" ja vuonna 1995 albumi "NP". Vuonna 1996 Nuuk Posse julkaisi toisen albuminsa "Kataaq" ja samana vuonna yhtye sai kansallisen kulttuuripalkinnon.


title: Hannu Haapalainen

text: Hannu Wilhelm Haapalainen (28. helmikuuta 1951 Nokia – 5. marraskuuta 2011) oli suomalainen jääkiekkopuolustaja.


title: Hannu Haapalainen

text: Haapalainen edusti Suomessa tamperelaisseuroja. Hän aloitti pääsarjauransa KooVeessä vuonna 1969. Kahden KooVeen kauden jälkeen pienikokoinen, vain 172 senttimetriä pitkä, Haapalainen siirtyi Tapparaan kahdeksaksi kaudeksi, jonka jälkeen hän jatkoi uraansa Saksan liittotasavallassa, kunnes palasi Tapparaan vielä kolmeksi kaudeksi vuonna 1983. Haapalainen voitti Tapparassa viisi Suomen mestaruutta ja sai yhteensä yhdeksän SM-mitalia. SM-sarjassa ja -liigan runkosarjassa Haapalainen pelasi 416 ottelua tehoin 53+86. Pudotuspeleissä hänen saldokseen muodostui 6+5 44 ottelussa.


title: Hannu Haapalainen

text: Haapalainen pelasi maajoukkueessa 100 ottelua, joissa teki tehot 7+9. Hän edusti Suomea kolme kertaa MM-kisoissa ja kahdesti olympialaisissa.


title: Pertti Koivulahti

text: Pertti Antero Koivulahti (s. 7. kesäkuuta 1951 Tampere) on suomalainen entinen jääkiekkohyökkääjä.


title: Pertti Koivulahti

text: Keskushyökkääjä Koivulahti pelasi lähes koko 16-vuotisen (1968-1984) uransa Tapparassa. Ainoaksi kaudeksi muualla jäi vuoden mittainen visiitti AC Klagenfurtissa Itävallassa. Hän voitti kymmenen SM-mitalia, joista puolet oli kultaisia. Lisäksi hän voitti Itävallassa maan mestaruuden. SM-sarjassa ja -liigassa Koivulahti pelasi 463 ottelua tehoin 199+204. Pudotuspeleissä hän oli mukana 64 ottelussa ja teki niissä pisteet 20+32.


title: Pertti Koivulahti

text: Suomea Koivulahti edusti yhteensä viisissä MM-kisoissa ja kerran olympialaisissa. Maaotteluita hänelle kertyi 126 ja pisteitä niissä 23+49.


title: Pertti Koivulahti

text: Varreltaan varsin lyhyt "Komu" Koivulahti tunnettiin yritteliäänä pelaajana. Hänen vakiolaitahyökkääjänsä niin Tapparassa kuin maajoukkueessakin oli Seppo Ahokainen.


title: Pertti Koivulahti

text: Peliuransa jälkeen Koivulahti toimi Rauno Korven kakkosvalmentajana Tapparan huippuvuosina 1980-luvulla.


title: Helena Christensen

text: Helena Christensen (s. 25. joulukuuta 1968 Kööpenhamina, Tanska) on yksi 1990-luvun menestyneimmistä huippumalleista. Hänen isänsä on tanskalainen ja äiti perulainen. Christensen nousi julkisuuteen vuonna 1986 voittamalla Miss Tanska -kauneusmittelön 18-vuotiaana, jolloin hän pääsi edustamaan maataan Miss Universum -kisoihin, joka taasen tarjosi hänelle ponnahduslaudan kansainväliselle malliuralle. Hän lähtikin malliksi samana ikävuonnaan Pariisiin.


title: Helena Christensen

text: Christensen on toiminut muun muassa Victoria's Secretin mallina. Hänellä on myös antiikkituotteita myyvä putiikki New Yorkissa. 1999 hän synnytti pojan, Mingus Lucien Reedusin, jonka isä on näyttelijä/ohjaaja Norman Reedus (Boondock Saints, The Walking Dead). Reedus ja Christensen erosivat vuonna 2003. Helena tapaili muun muassa Heath Ledgeriä 2007 vuoden loppupuolella.


title: Samothraken Nike

text: Samothraken Nike () on veistos antiikin Kreikan jumalattaresta Athene Nikestä (sananmukaisesti: «Athene joka tuo mukanaan voiton»).


title: Samothraken Nike

text: Patsas löydettiin yhtenä kappaleena 15. huhtikuuta 1863 Samothraken (nykyinen Samothráki) saarelta. Patsaan löysi Ranskan Edirnen varakonsulin sijainen Charles Champoiseau erään tutkimusretken aikana. Kokonaisuus mahdollisti löytäjän tunnistamaan patsaan esittävän Nikeä, voittoa, joka tavanomaisesti kuvattiin siivekkääksi naiseksi. Kokonaisuus lähetettiin Pariisiin ja siellä kuuluisaan Louvren museoon.


title: Samothraken Nike

text: Vuonna 1875 itävaltalainen arkeologinen retkikunta suoritti alueella uusia kaivauksia. Silloin tunnistettiin suuri harmaa marmorinen kappale, joka oli aiemman löytöpaikan lähistöllä. Kyseessä oli laivan keulaosan kuvio, joka oli palvellut Niken patsaan jalustana, tällainen kokonaisuus esiintyy Demetrios Poliorketeen rahoissa. Löydökset paljastivat myös, että patsaan normaaliasento oli sijoitettu siten, että sitä tuli katsoa etuviistosta vasemmalta (kuten oheisessa kuvassa) vastakkainen oikea puoli on melko viimeistelemätön. Näiden löytöjen pohjalta sekä muutamien muotinnosten (oikea siipi, vasen rinta ja selkä) avulla pystyttiin luomaan täydellinen rekonstruktio, joka sijoitettiin Louvren Daru-portaikon ylemmälle tasanteelle, jossa se on yhä.


title: Samothraken Nike

text: Patsas on veistetty valkoisesta marmorista, joka todennäköisesti on peräisin Paroksen saarelta. Patsas esittää siivekästä naista, joka on voiton allegoria, hahmo on pukeutunut hyvin hienosta kankaasta tehtyyn asuun, joka tuo esille kehon muodot. Osittain patsaalla on yllään myös nuttu, joka kuitenkin paljastaa vasemman jalan. Tuuli likistää vaatteita vasten kehoa ja näin Nike on kuvattu poseeraamassa aluksen kannella.


title: Samothraken Nike

text: Nike on koottu kuudesta marmorikimpaleesta, jotka on työstetty erillisinä osina. Työstetyt osat ovat: keho, ylävartalo ja pää, kaksi käsivartta sekä kaksi siipeä. Tämä kreikkalaisten kivenveistäjien laajalta käyttämä tapa salli säästämisen materiaalikustannuksissa. On huomattavasti edullisempi louhia pieniä louheita kuin hyvin isoja järkäleitä. Niken on 2,40 metriä korkea ja kokonaisuudessa siivet mukaan lukien 3,28 metriä korkea eli noin 1,5 kertaa luonnollinen korkeus. Erikseen tehdyt kappaleet on liitetty toisiinsa pronssiliittimin.


title: Samothraken Nike

text: Alus ja sokkeli ovat rodoslaista vihreää ja suonikasta marmoria. Alus on tyypillinen rodoslainen aikakauden alus « / triērēmiolía«, pieni ja pitkä sota-alus, jossa ei ole kantta, ja siinä on kaksi ja puoli riviä airoja ja keulapuskurit. Sokkeli itse on myös koottu kuudesta pienemmästä laatasta, joiden päälle on kasattu kolme kerrosta kivenlohkareita, jotka on kiinnitetty toisiinsa pronssisin liittimin. Patsas on sijoitettu korkeimman kerroksen päälle (edestäpäin otetussa kuvassa näkyy hyvin aluksen ja sokkelin rakenne).


title: Samothraken Nike

text: Ei ole minkäänlaista tiedollista lähdettä patsaan ajoittamiseksi. Patsasta ei siten voida ajoittaa muuten kuin sen tyylipiirteiden avulla. Kuitenkin voidaan todeta, että Demetrios Poliorketeen rahoissa on kuvattuna itse monumentti: kuningas oli halunnut pystyttää muistomerkin meritaistelun voitolle. Tässä vaiheessa voidaan teos ajoittaa 300-luvun eaa. lopun tai 200-luvun eaa. alun vaiheisiin ennen ajanlaskumme alkua eläneen kuvanveistäjän tekemäksi. Kyseessä voisi olla esimerkiksi joku kuvanveistäjä Skopaan oppilaista, sillä hän työskenteli Samothrakessa. Kuitenkin Samothrake on hallinnollisesti Lysimakhoksen alaisuudessa ja hän oli Demetrioksen vihollinen. On siis varsin epätodennäköistä että viimeksi mainittu olisi voinut omistaa patsaan.


title: Samothraken Nike

text: Líndoksen kaupungista, joka on Rodoksen saaren itälaidalla, on löydetty monumentti. Laivan tyyppi ja sokkelimarmorin alkuperät johtavat rodoslaiseen alkuperään ja että kyseessä on Kosin laivastosta saavutetusta voitosta vuonna 261 eaa., joka tapahtui Sidessä tai ehkä Myonnisosissä. Tämä osuu yhteen kuvanveistäjä Pythokritoksen, Lindoksen akropoliin monumenttien tekijän uran kanssa. Lisäksi Chamoiseau oli löytänyt fragmentin jossa on kirjoitus: « / …S RODOS», joka mahdollistaa tulkinnan, että kyseessä voisi olla «Pythokritos rodoslainen». (Artikkelin kolmas kuva)


title: Samothraken Nike

text: Kuitenkin useat arvelevat, että fragmentti, kokonsa tähden, voisi olla ennemminkin patsaan jalustasta. Toisaalta mikään elementti patsaassa itsessään ei anna aihetta olettaa, että kyseessä olisi rodoslainen työ. Jotkut ovat vastaavasti vertailleet Nikeä Pergamonin suuren alttarin friisin henkilöhahmoihin. Näiden veistäjät olivat hyvin tunnettuja.


title: Tyra Banks

text: Tyra Lynne Banks (s. 4. joulukuuta 1973 Los Angeles, Kalifornia) on yhdysvaltalainen malli, televisiokasvo, talk show -juontaja, laulaja ja näyttelijä. Banks on yksi maailman tunnetuimmista malleista. Hän tuottaa, ja on tuomaroinut ja juontanut "Huippumalli haussa" ("America's Next Top Model") -tosi-tv-sarjaa 22. kaudelle asti.


title: Tyra Banks

text: Banks on DNA-testin mukaan perimältään 79% afrikkalainen, 14% britti ja 6% intiaani.


title: Tyra Banks

text: Mallina työskentelyn Banks aloitti 15-vuotiaana ollessaan vielä high schoolissa. Hän teki mallisopimuksen L. A. Modelsin kanssa, kunnes vaihtoi Elite-mallitoimistoon ollessaan 16-vuotias. Banksin kyvyt huomattiin pian ja hän pääsi catwalkeille Pariisiin, Lontooseen, Milanoon ja Tokioon, Versacen ja Dolce & Gabbanan mallina. Muita tunnettuja mallisopimuksia Banks on solminut muun muassa Pepsin, CoverGirlin, Niken, Yves Saint Laurentin ja Tommy Hilfigerin kanssa ja poseerannut esimerkiksi "Ellen", "Cosmopolitanin" ja "Voguen" kansissa. Vuonna 1997 hän voitti VH1:n Vuoden huippumalli -tittelin.


title: Tyra Banks

text: "Huippumalli haussa" -sarjan toisella tuotantokaudella malliksi haluavia nuoria naisia tanssi hänen "Shake Ya Body" -musiikkivideollansa. Kappale on julkaistu singlenä. Aiemmin Banks on itse esiintynyt sivuosassa Michael Jacksonin "Black or White" -musiikkivideolla ja George Michaelin musiikkivideolla "Too Funky".


title: Tyra Banks

text: Vuonna 2005 Banks lopetti uransa catwalkilla, mutta ilmoitti vielä poseeraavansa lehtien kansikuvissa. Jouluna 2005 nähtiin ensimmäinen jakso "The Tyra Banks Show" -talk show’ta, jonka juontajana ja tuottajana Banks itse toimi. Ohjelman viimeinen jakso esitettiin Yhdysvalloissa 28. toukokuuta 2010.


title: Tyra Banks

text: Tyra Banks on jakanut mielipiteitä painonsa takia, hän on rikkonut Hollywoodin kauneusihanteita olemalla normaalipainoinen, eikä nollakokoa. Banks on kertonut rakastavansa vartaloaan. Hän kuitenkin laihdutti noin 15 kiloa vuonna 2007 hänen painostaan nousseen kohun jälkeen.


title: Oli ennen onnimanni

text: Oli ennen onnimanni on suomalainen ja karjalainen kalevalamittainen lastenloru. Loru on luettelomainen, ja siksi helposti muistettava. Loru säilyi suullisena kansanperinteenä, kunnes siitä taltioitiin versioita kirjalliseen muotoon 1800-luvun ja vielä 1900-luvun alun kansanperinteen keruussa.


title: Oli ennen onnimanni

text: Lorussa luetellaan sanoja tai asioita, joista ensimmäinen on onnimanni, toinen onnimannista peräisin, kolmas taas toisesta peräisin, ja niin edelleen. Luetelluista sanoista osa tarkoittaa jotakin, ja osa joko ei tarkoita mitään tai niiden tarkoitusta ei enää tiedetä. Ei edes tiedetä, mikä on onnimanni. Jotkut ovat voineet ymmärtää onnimannin ihmisen ammatin nimitykseksi samaan tapaan kuin sanat pelimanni tai laamanni, mutta tästä on tuskin alun perin kyse. Germaanisten kielten miestä tarkoittavasta sanasta juontuva ”manni” on osa vain joitakin tunnettuja vierasperäisiä sanoja.


title: Oli ennen onnimanni

text: Lorujen avulla lapset ovat opetelleet puhumaan ja muistamaan. Onnimanni-lorulla kuitenkin arvellaan olleen muunkinlaista merkitystä, vaikka ei tiedetäkään mitä. Lorua on arveltu alun perin loitsuksi. Se muistuttaa syntyloitsuja, jotka selittävät asioiden alkuperiä. Lorun kantamuoto olisi jopa voinut kuvailla maailmankaikkeutta tai sen alkuperää. Monissa loruversioissa esiintyy esimerkiksi kirjokansi, joka on usein taivaankannen synonyymi.


title: Oli ennen onnimanni

text: Täydellisimmin säilyneissä vienalaisissa versioissa lorun loppuun kuuluu lyhyt kertomus, jossa viattomat nuoret punovat punaista köyttä, rautaköyttä, jolla meren sivut sidotaan, jotta meri pysyisi tyynenä ja Kantalahti kauniina. Kantalahti onkin vienalaisten asuinalueella. Kantalahden tilalla on toisissa versioissa jotakin muuta, mutta mukana on kuitenkin kanta-sana. Merkittävää maailmankuvallista ilmiötä, maailmanpylvään juurta, maailmanvuorta tai maanpintaa, on myös voitu kutsua sanalla kanta, joka juontuu sanasta kansi (katso myös: Virokannas, Kannus). Eräässä runossa mukana on myös maailmanpuu. Tutkija Timo Heikkilän hypoteesin mukaan loru olisi rappeutunut selostus muinaisesta käsityksestä maailman syntymästä tai rakenteesta.


title: Oli ennen onnimanni

text: Marjatta Kurenniemen satukirjassa "Oli ennen Onnimanni..." (1953) Onnimanni on pieni vihreänuttuinen mies.


title: Oli ennen onnimanni

text: Tämä loru on tallennettu vuonna 1911 Vuonnisen kylästä, Vienasta. Tätä pidetään yhtenä täydellisimmistä.


title: Oli ennen onnimanni

text: Toinen tunnettu versio menee:


title: Oli ennen onnimanni

text: Jälkimmäisessä runossa säkeissä vaihtelee nelitavuinen yhdyssana sekä kolmitavuinen sana vuorotellen niin, että parillisissa säkeissä ensimmäisenä on nelitavuinen ja toisena kolmitavuinen sana, ja parittomissa säkeissä päinvastoin. Mikäli säe alkaa kolmitavuisella sanalla, seuraava nelitavuinen sana alkaa kolmitavuisen sanan ensitavulla. Mikäli taas säe alkaa nelitavuisella yhdyssanalla, seuraava kolmitavuinen sana alkaa yhdyssanan toisen osan ensitavulla.


title: Eestinhevonen

text: Eestinhevonen ( tai "eesti tõugu hobune") on Virosta kotoisin oleva hevosrotu. Eestinhevonen on tyypiltään kylmäverinen maatiaisrotu, joka muistuttaa suomenhevosta. Eestinhevonen on viimeisiä säilyneitä rotuja, jotka polveutuvat suoraan pohjoisen tyypin hevosesta. Rotu on suhteellisen puhdas, sillä siihen ei ole risteytynyt paljoakaan muita rotuja.


title: Eestinhevonen

text: Eestinhevonen oli sukupuuton partaalla teollistumisen aikaan, kun koneet korvasivat hevoset. Vaikka kanta on elpymässä Virossa, eestinhevonen kuuluu siellä edelleen suojeltaviin rotuihin. Puhtaita eestinhevosia on nykyään Virossa yli 600 ja uusia varsoja syntyy kymmeniä vuodessa. Eestinhevosia kasvatetaan lähinnä Viron saarissa, kuten Saarenmaalla. Suomessa eestinhevosia on noin 300 yksilöä.


title: Eestinhevonen

text: Nykyään eestinhevosia käytetään lähinnä ratsuina ja työhevosina. Ne sopivat myös reen tai kärryjen eteen.Väriltään eestinhevonen on yleensä yksivärinen (vaikkakin sabinogeeniä esiintyy), ja yleisimpiä ovat perusvärit (ruunikko, rautias ja musta) sekä kimo ja hallakko. rodussa kuitenkin esiintyy melko runsaasti voikko- ja hopeavärejä. Säkäkorkeudeltaan eestinhevonen on noin 135–165 cm, minkä vuoksi sitä on toisinaan kutsuttu eestinponiksi.


title: Eestinhevonen

text: Suomeen on tuotu suoraan Virosta melko runsaasti eestinhevosia varsinkin ratsastuskoulukäyttöön 1990-luvun alkupuolelta lähtien. Ne rekisteröidään Hippoksessa kuitenkin toistaiseksi vain yleisesti kylmäverirotuisiksi, eikä mainittavaa omaa kasvatusta meillä harrasteta.


title: Andalusianhevonen

text: Andalusianhevonen (, "puhdasrotuinen espanjalainen") on Espanjan Andalusiasta peräisin oleva hevosrotu, joka polveutuu muun muassa berberihevosesta ja arabianhevosesta. Andalusianhevosella on ollut suuri merkitys risteytysjalostuksessa, ja sen vaikutus näkyy hyvin monissa eri roduissa, esimerkiksi lipizzanhevosissa. Andalusianhevosesta polveutuvat myös monet Amerikan mantereen hevosroduista, koska rotua vietiin tutkimusretkeilijöiden mukana uuteen maailmaan.


title: Andalusianhevonen

text: Säkäkorkeudeltaan andalusianhevonen on noin 150–160 cm. Väriltään se on yleensä kimo, mutta myös ruunikoita ja mustia andalusianhevosia on. Andalusianhevosen luonne on säyseä, olemus arvokas ja askel korkea, ja se liikkuu ketterästi. Andalusianhevosia kasvatetaan Espanjan armeijan siittoloissa ja valtio valvoo myös yksityistä hevoskasvatusta. Rakenteeltaan andalusianhevonen on jalonmuotoinen ja sillä on usein kyömy pää. Jouhet ovat paksut ja pitkät, usein myös kiharat. Kaula on lyhyehkö, lihaksikas ja kaareva. Lavat ovat leveät ja vahvat, melko pystyt. Jalat hyväluiset ja kestävät, kaviot kovat ja hyvänmuotoiset.


title: Andalusianhevonen

text: Andalusianhevosia käytetään lähinnä ratsuina. Kotimaassaan Espanjassa andalusianhevosia käytetään muun muassa härkätaisteluhevosena ja ratsastusnäytöksissä. Muualla päin maailmaa rotu on saavuttanut suosiota niin yleis-, koulu- kuin esteratsunakin.


title: Budjonnyinhevonen

text: Budjonnyinhevonen on venäläinen kevyt lämminverinen hevosrotu.


title: Budjonnyinhevonen

text: Budjonnyinhevonen on rakenteeltaan sopusuhtainen. Pää on hienopiirteinen, kaula lihaksikas. Selkä on pitkä ja suora, lavat ja lautaset loivat, rinta syvä ja leveä. Jalat ovat tyypillisesti voimakkaat ja vahvaluiset. Joskus esiintyy takajalkojen liikasuoruutta ja etujalkojen alempien osien virheitä.


title: Budjonnyinhevonen

text: Väriltään budjonnyinhevonen on yleensä rautias, mutta voi olla myös ruunikko, musta, mustanruunikko tai kimo. Luonne on lempeä ja rauhallinen, tarvittaessa tarmokas ja eloisa. Rotu on hyvin kestävä. Liikkeet ja erityisesti laukka ovat hyvät. Säkäkorkeus on noin 163 senttimetriä.


title: Budjonnyinhevonen

text: Budjonnyinhevonen kehitettiin vuosina 1920–1949 Rostovin alueella Neuvostoliitossa. Jalostusohjelman oli määrä tuottaa korkealaatuisia ratsuväen hevosia ensimmäisessä maailmansodassa menetettyjen tilalle. Rotu nimettiin Venäjän sisällissodassa kuuluisaksi tulleen Neuvostoliiton marsalkka Semjon Budjonnyin mukaan.


title: Budjonnyinhevonen

text: Jalostustyö alkoi risteyttämällä valikoituja donin- ja tsernomorinhevosia englannintäysiveristen kanssa. Risteytysjälkeläisiä paritettiin keskenään tyypin vakiinnuttamiseksi, ja englannintäysiverisen käyttöä jatkettiin sen parantamiseksi. Rotu tunnustettiin vuonna 1949.


title: Aleksandr Patškov

text: Aleksandr Patškov (s. 28. elokuuta 1944 Moskova, Neuvostoliitto) on venäläinen entinen jääkiekkomaalivahti. Hän pelasi 11 ottelua Neuvostoliiton maajoukkueessa vuosina 1965–1978. Patškov pelasi 506 liigaottelua Neuvostoliiton mestaruussarjassa. Hän pelasi seuroissa Dynamo Moskova, Lokomotiv Moskova, Krylja Sovetov Moskova, Himik Voskresensk ja TsSKA Moskova. Patškov valittiin Neuvostoliiton ja Venäjän kunniagalleriaan vuonna 1978.


title: Kultahattu

text: Kultahattu () on yhdysvaltalaisen kirjailijan F. Scott Fitzgeraldin kuuluisimpia romaaneja. Kirja julkaistiin 10. huhtikuuta 1925. "Kultahattua" luonnehditaan usein jazz-aikakauden tarkaksi kuvaukseksi.


title: Kultahattu

text: "Kultahatun" tapahtumapaikkoina ovat 1920-luvun Long Island ja New York. Erityisesti kirjassa oleskellaan erään lahdelman molemmilla puolilla, sekä ”vähemmän muodikkaalla” West Eggilla että ”tyylikkäällä” East Eggilla.


title: Kultahattu

text: Kirjan kertoja on 29-vuotias Keskilännestä muuttanut pörssimeklari Nick Carraway. Teos on nimetty sen päähenkilön, ensimmäisen maailmansodan palkitun veteraanin Jay Gatsbyn mukaan. Hän asuu kartanossa West Eggilla Carrawayn naapurissa. Gatsby on yksi monista uusrikkaista miljonääreistä, jotka ovat ansainneet rahansa salakuljettamalla ja myymällä alkoholia kieltolain aikana. Carraway kokee itsensä tarkkailijaksi ja seuraa tapahtumia sivusta. Hän kuvastaa sitä korruptoitumatonta väestöä, jota kiehtoo varakkaiden loistelias elämä mutta joka ei kuitenkaan ole lahjottavissa rahalla. Hän onkin ainut henkilö koko kirjassa, jonka elämää ei raha eikä varallisuus ohjaa. Se on yksi syy miksi hän kieltäytyy Gatsbyn tarjoamasta työpaikasta.


title: Kultahattu

text: Gatsby on rakastunut Carrawayn serkkuun Daisy Buchananiin, joka asuu lahden toisella puolella. He ovat tutustuneet ennen sotaa, mutta ajautuneet eroon toisistaan. Gatsby kutsuu Carrawayn juhliin kartanoonsa ja pyytää myöhemmin tältä palveluksen, jotta voisi tavata Daisyn uudelleen. Carraway kutsuu Daisyn luokseen teelle kertomatta mitään Gatsbysta, joka on myös Carrawayn luona. Daisy ja Gatsby aloittavat suhteensa uudelleen salaten sen Daisyn aviomieheltä Tom Buchananilta.


title: Kultahattu

text: Samaan aikaan Tomilla on suhde autokauppiaan vaimon Myrtle Wilsonin kanssa. Daisyn ja Gatsbyn palatessa New Yorkista Long Islandille he ajavat Myrtlen yli Gatsbyn autolla ja pakenevat paikalta. Myrtle kuolee ja Tom kertoo tämän aviomiehelle George Wilsonille Gatsbyn omistavan auton, jolla yliajo tapahtui. George ampuu Gatsbyn ja sen jälkeen itsensä, sillä hän olettaa, että Gatsbylla ja hänen vaimollaan oli suhde ja että Gatsby tappoi Myrtlen tahallaan.


title: Kultahattu

text: Gatsbyn hautajaisiin ei osallistu juuri kukaan, ei edes Daisy, vain Gatsbyn ainoa ystävä Nick sekä Gatsbyn isä, joka osoittautuu köyhäksi maanviljelijäksi, ja eräs aikaisempi juhlavieras, jota kiehtoi Gatsbyn laaja kirjasto.Kultahattu sisältää huomattavan paljon symbolismia ja symboleita. Näitä on usein yritetty tulkita ja analysoida. "Kultahattu" ei saavuttanut suurta suosiota kirjailijan elinaikana ja sitä myytiinkin vain 24 000 kappaletta. Se unohtui 1930-luvun talouslaman ja toisen maailmansodan aikana, mutta uudelleenjulkaisun myötä 1950-luvulla se sai uusia lukijoita ja sen suosio kasvoi. Seuraavien vuosikymmenten aikana se sai laajan lukijakunnan ja siitä tuli yksi lukioissa ja yliopistoissa opiskeltavista perusteoksista.


title: Kultahattu

text: "Kultahatusta" on tehty viisi elokuvasovitusta. Ensimmäisestä versiosta, Herbert Brenonin vuonna 1926 ohjaamasta mykkäelokuvasta "The Great Gatsby" on säilynyt vain muutama minuutti. Elliott Nugentin 1949 ohjaamassa sovituksessa "Kohtalokasta valtaa" pääosaa näyttelee Alan Ladd. Francis Ford Coppolan käsikirjoittama, Jack Claytonin ohjaama "Kultahattu" tuli ensi-iltaan vuonna 1974. Vuonna 2000 ensiesityksen sai sittemmin unohduksiin jäänyt televisioelokuva "The Great Gatsby". Baz Luhrmannin ohjaama "The Great Gatsby – Kultahattu" tuli ensi-iltaan 2013.


title: Fabio Cannavaro

text: Fabio Cannavaro (s. 13. syyskuuta 1973 Napoli, Italia) on italialainen jalkapallovalmentaja ja entinen keskuspuolustaja. Kaudella 2018 hän toimii kiinalaisen Guangzhou Evergranden päävalmentajana.


title: Fabio Cannavaro

text: Cannavaro voitti urallaan maailmanmestaruuden ja hänet valittiin sekä Euroopan parhaaksi että Fifan vuoden pelaajaksi vuonna 2006.


title: Fabio Cannavaro

text: Cannavaro on 176 senttimetriä pitkä ja painaa 72 kiloa. Hänen vahvuuksiinsa kuuluivat muun muassa pallonriistot ja kaksinkamppailut. Hänen nuorempi veljensä Paolo Cannavaro on myös jalkapalloilija.


title: Fabio Cannavaro

text: Cannavaro on pelannut Napolissa (1992–1995), Parmassa (1995–2002), missä hän voitti vuonna 1999 UEFA Cupin, Italian Cupin ja Italian Supercupin, ja Internazionalessa (2002–2004) ennen siirtymistään Juventukseen vuonna 2004. Kesällä 2006 hän siirtyi Real Madridiin Juventuksen pudottua Serie B:hen sopupeliskandaalin seurauksena, mutta kolmen vuoden kuluttua 19. toukokuuta 2009 Cannavaro siirtyi vapaalla siirrolla takaisin Juventukseen. Hänen tekemänsä sopimus oli yksivuotinen. Kesäkuussa 2010 Cannavaro ilmoitti siirtyvänsä kahden vuoden sopimuksella Arabiemiirikunnan pääsarjassa pelaavaan Al-Ahliin vuoden 2010 MM-kisojen jälkeen.


title: Fabio Cannavaro

text: Lokakuussa 2009 Cannavaroa epäiltiin doping-rikkeestä, kun hän oli jäänyt kiinni kielletyn kortisonin käytöstä. Italian olympiakomitea kuitenkin vapautti hänet epäilyistä, kun oli osoitettu, ettei Cannavaro ollut käyttänyt dopingia parantaakseen suorituskykyään, vaan hoitaakseen mehiläisenpistosta aiheutunutta allergista reaktiota.


title: Fabio Cannavaro

text: Italian maajoukkueessa Cannavaro debytoi tammikuussa 1997 ottelussa Pohjois-Irlantia vastaan. MM-kilpailuissa hän pelasi neljästi vuosien 1998, 2002, 2006 ja 2010 MM-kilpailuissa. Hänen maajoukkueuransa huipuksi voidaan laskea vuoden 2006 MM-kilpailut, joissa Italia voitti maailmanmestaruuden ja kapteenina toiminut Cannavaro pääsi nostamaan mestaruuspokaalin.


title: Fabio Cannavaro

text: Hän oli mukana myös EM-kilpailuissa 2000, jolloin joukkue saavutti hopeaa, sekä 2004. 12. elokuuta 2009 hän pelasi 127. maaottelunsa ja nousi Paolo Maldinin ohi eniten maaotteluita pelanneeksi italialaiseksi miespelaajaksi.


title: Fabio Cannavaro

text: Vuonna 2006 Cannavaro voitti Kultaisen pallon, jonka "France Football" -lehti myöntää Euroopan parhaimmalle jalkapalloilijalle. Samana vuonna 18. joulukuuta Cannavaro valittiin Fifan vuoden pelaajaksi. Loppuäänestyksessä hän voitti Zinédine Zidanen ja Ronaldinhon.


title: Fabio Cannavaro

text: Vuonna 2011 Fabio Cannavaron lääkäri ilmoitti, ettei Cannavaron polvi kestä enää pelaamista.


title: Fabio Cannavaro

text: Marraskuussa 2014 Cannavarosta tuli kiinalaisen Guangzhou Evergranden päävalmentaja. Cannavaron johdolla Guangzhou aloitti Kiinan liigakauden hyvin ja hävisi vain yhden kahdeksasta kauden ensimmäisestä ottelustaan. Hyvistä tuloksista huolimatta liigassa toisena ollut Guangzhou korvasi Cannavaron brasiliaisella Luiz Felipe Scolarilla jo kesäkuussa 2015.


title: Fabio Cannavaro

text: Lokakuussa 2015 hän siirtyi Al-Nassrin päävalmentajaksi, mutta hänet erotettiin jo helmikuussa 2016 hänet tehtävästään.


title: Fabio Cannavaro

text: Kesäkuussa 2016 Cannavaro korvasi Vanderlei Luxemburgon tappiokierteeseen ajautuneen Tianjin Quanjianin päävalmentajana. Cannavaron johdolla Tianjin voitti kaudella 2016 Kiinan 1. divisioonan mestaruuden ja nousi kauden päätteeksi Kiinan Superliigaan. Kaudella 2017 Cannavaro johdatti Tianjinin sarjanousijana liigan kolmanneksi ja AFC Champions Leaguen karsintoihin. Kauden jälkeen hän erosi tehtävästään.


title: Fabio Cannavaro

text: Pian eroilmoituksen jälkeen Cannavaron sopimus [Guangzhou Evergrande]]n kanssa julkistettiin. Italialainen palasi seuran päävalmentajaksi viiden vuoden sopimuksella.


title: Paco de Lucía

text: Paco de Lucía (alun perin Francisco Sánchez Gómez; 21. joulukuuta 1947 Algeciras, Cádiz – 25. helmikuuta 2014 Cancún, Meksiko) oli kansainvälisesti tunnettu espanjalainen flamencokitaristi. De Lucía kehitti uuden flamencotyylin, jossa perinteiseen flamencoon liitetään muun muassa jazzvaikutteita. Hän otti flamencossa käyttöön uusia soittimia, kuten cajonin, huilun ja bassokitaran. Paco de Lucíaa pidetään eräänä kaikkien aikojen merkittävimmistä flamencomuusikoista, ja hän on esiintynyt muun muassa Al Di Meolan ja John McLaughlinin kanssa.


title: Paco de Lucía

text: De Lucía syntyi Etelä-Espanjassa Algecirasin kaupungissa ja oli viidestä sisaruksesta nuorin. Taiteilijanimensä hän valitsi äitinsä Lucía Gómezin kunniaksi. Paco de Lucía oli merkittävää muusikkosukua: hänen isänsä Antonio Sánchez ja veljensä Ramón de Algeciras ovat flamencokitaristeja, ja veli Pepe de Lucía on flamencolaulaja. De Lucía esiintyi julkisesti ensimmäisen kerran 11-vuotiaana Radio Algecirasissa, ja seuraavana vuonna hän sai kunniamaininnan Jerezin flamencokilpailussa. Vuonna 1961 hän oli kiertueella tanssija José Grecon kanssa, ja vuosina 1968–1977 hän työskenteli merkittävän flamencon uudistajan Camarón de la Islan kanssa ja he äänittivät kymmenen albumia.


title: Paco de Lucía

text: Flamencon lisäksi de Lucía on äänittänyt myös espanjalaista taidekitaramusiikkia, muun muassa Manuel de Fallan teoksia ja Joaquín Rodrigon "Aranjuez-konserton". Paco de Lucía oli poikkeuksellisen taitava kitaristi, ja hänet tunnetaan erityisesti rasgueadoistaan ja picadoistaan. De Lucía pystyy soittamaan nailonkielisellä kitaralla 16-osanuottitrioleja 180 bpm:n nopeudella.


title: Paco de Lucía

text: Paco de Lucía kuoli 25. helmikuuta 2014 sydänkohtaukseen Meksikossa 66-vuotiaana.


title: Bill Goldberg

text: William Scott "Bill" Goldberg (s. 27. joulukuuta 1966 Tulsa, Oklahoma) on yhdysvaltalainen showpainija, näyttelijä ja entinen amerikkalaisen jalkapallon pelaaja. Hän työskenteli World Championship Wrestlingille (WCW) vuosina 1997-2001 ja World Wrestling Entertainmentille vuosina 2003-2004. Hänet tunnetaan 173-0-voittoputkesta,jonka hän saavutti WCW-urallaan. Goldberg teki paluunsa WWE:iin vuonna 2016.


title: Bill Goldberg

text: Goldberg on kaksinkertainen maailmanmestari ja oli yksi päätähdistä WCW:ssä ja WWE:ssä. Ennen showpainia hän oli amerikkalaisen jalkapallon pelaaja. Hän on myös näytellyt useissa elokuvissa kuten The Longest Yard, Santa's Slay ja Half Past Dead 2, ja juontanut muun muassa Bullrunia ja Garage Mahalia. Hänen tavaramerkkihuudahduksensa hänen painiaikoinaan oli "Who's next?".


title: Bill Goldberg

text: Goldberg on etniseltä taustaltaan juutalainen ja on tuonut tätä usein esille osana painijaidentiteettiään. Hän myös harjoittaa juutalaista uskontoa, ja on kiitollinen siitä, että on saanut varttua lapsena juutalaisyhteisön osana.


title: Oleg Zaitsev

text: Oleg Zaitsev (4. elokuuta 1939 Moskova, Neuvostoliitto – 1. maaliskuuta 1993) oli venäläinen jääkiekkoilija, joka pelasi puolustajana. Zaitsev pelasi 73 maaottelua tehden 11 maalia Neuvostoliiton maajoukkueessa vuosina 1964–1968. Hän pelasi 320 liigaottelua tehden 42 maalia Neuvostoliiton mestaruussarjassa.


title: Another Side of Bob Dylan

text: Another Side of Bob Dylan on laulaja-lauluntekijä Bob Dylanin neljäs albumi, joka julkaistiin elokuussa 1964. Sen on sanottu olleen alkuun pettymys folk-piireille, jotka halusivat pitää Dylanin kantaa ottavan laulun eturivissä: albumin kappaleet olivat sävyltään aiempaa kevyemmällä ja romanttisemmalla otteella laadittuja.


title: Another Side of Bob Dylan

text: Albumi nousi Yhdysvaltain listoilla sijalle 43 ja Britanniassa sijalle 8 (jälkimmäisessä vuoden 1965 puolella). Kultalevyraja rikkoutui Yhdysvalloissa 21. toukokuuta 1999.


title: Anatoli Ionov

text: Anatoli Ionov (s. 23. toukokuuta 1939 Noginsk, Neuvostoliitto) on venäläinen entinen jääkiekkoilija. Hän oli pelipaikaltaan oikea laitahyökkääjä. Hän pelasi vuosina 1964–1969 51 maaottelua, joissa hän teki 14 maalia. Neuvostoliiton mestaruussarjassa Ionov pelasi 300 liigaottelua ja teki 139 maalia. Hän pelasi TsSKA Moskovassa.


title: Lockheed C-5 Galaxy

text: Lockheed C-5 Galaxy on yksi maailman suurimmista sotilaslentokoneista. Sitä käytetään suurikokoisen rahdin mannertenvälisiin kuljetuksiin. Maahenkilöstö voi lastata ja purkaa C-5:n lastia yhtaikaa koska rahtitila aukeaa sekä koneen edestä että takaa.


title: Lockheed C-5 Galaxy

text: Yhdysvaltojen armeija pystyy kuljettamaan Galaxyillään taisteluvalmiita sotilasyksiköitä ja kalustoa, M1 Abrams -panssarivaunut mukaan lukien, mihin päin maailmaa hyvänsä lyhyellä varoitusajalla.


title: Lockheed C-5 Galaxy

text: Vaikka Yhdysvaltain ilmavoimilla oli jo kehitteillä yliäänikuljetuskone, ilmavoimat järjesti siitä huolimatta CX-HLS-nimisen tarjouskilpailun strategisen kuljetuskoneen kehittämisestä. Koneen vaatimuksina oli pystyä kuljettamaan 750 sotilasta tai 56 700 kg rahtia vähintään kahdeksan tuhannen mailin eli 12 872 kilometrin kantamalla. Boeing, Douglas ja Lockheed jättivät tarjouksen. Lockheed voitti sopimuksen lokakuussa 1965. Ensimmäinen C-5A Galaxy (#66-8303) valmistui 2. maaliskuuta 1968 Lockheed-Georgia Companyn tehtaalta ja aloitti koelentonsa 30. kesäkuuta 1968.Kone pystyy kuljettamaan


title: Power Cup

text: Lentopallon Power Cup maailman suurin on lasten ja nuorten lentopalloturnaus. Tapahtuma järjestetään aina kesäkuun ensimmäisenä viikonloppuna koulujen päättymisen jälkeen. Ensimmäinen Power Cup pidettiin vuonna 1985 Jyväskylässä.


title: Power Cup

text: Vuonna 2005 Seinäjoella järjestetyssä Power Cupissa oli mukana 935 joukkuetta ja 7 743 henkilöä. Otteluja pelattiin yhteensä 5 221. Lahdessa pidetty Power Cup 2007 oli suurin tähän mennessä, sillä ilmoittautuneita joukkueita oli 954. Lahden Powerin järjestivät Salpis Hollolasta ja Kimmo Volley Lahdesta.


title: Power Cup

text: Power Cupin avajaisissa on aina esiintyjä. Vuonna 2007 Lahdessa esiintyivät Lovex ja Cheek. Vuonna 2008 Powerissa esiintyi Kristiina Brask. Muita Powerin esiintyjiä ovat olleet muun muassa Ilkka ja Heikki Jääskeläinen, The Rasmus, Antti Tuisku, Gimmel, Haloo Helsinki!, Christian Forss, Pulu, Tiktak, Aikakone (yhtye), Fintelligens, Pete Parkkonen, Aste, Kasmir ja Mikael Gabriel.


title: Power Cup

text:
Power Cupin kesto on neljä päivää eli torstaista sunnuntaihin, aina viikko koulujen loppumisen jälkeen. Nuoremmat pelaavat koko tapahtuman ajan ja kaksi vanhinta ikäryhmää viikonlopun ajan.
Pelaajat ovat 7–22-vuotiaita. Lapset ja nuoret toimivat myös tuomareina oman ikäryhmänsä otteluissa lukuun ottamatta mitalipelejä. Pelejä pelataan kaikkiaan 32 eri sarjassa iän, sukupuolen sekä osaamisen tason mukaan. Power Cupissa Kaikki Pelaa –ideologia toteutuu neljän päivän ajan, sillä Power Cupin sarjajärjestelmä takaa sen, että otteluita tulee kaikille joukkueille saman verran torstaista sunnuntaihin riippumatta sijoituksesta.


title: Power Cup

text: Sarjat ovat:


title: Power Cup

text: Turnaus kiertää vuosittain 5 alueella, jotka ovat itä, etelä, keskilänsi, lounas ja pohjoinen.


title: NF-Board

text: NF-Board ("Nouvelle Fédération-Board") on jalkapallojärjestö sellaisille maa- ja etnisin perustein kootuille joukkueille, jotka eivät osallistu FIFAn tai sen maanosaliittojen kilpailuihin. Tämä johtuu suurimmalla osalla siitä, ettei NF-Boardiin kuuluvilla mailla tai kansoilla ei ole omaa itsenäistä valtiota. NF-Boardiin kuuluvat esimerkiksi Brittiläinen Intian valtameren alue, Tiibet ja saamelaiset. NF-Boardin pääsihteeri on Jean-Luc Kit.


title: NF-Board

text: NF-Board perustettiin 12. joulukuuta 2003. Se järjestää maaotteluita jäsenjoukkueidensa välillä ja VIVA World Cup -turnauksia. Turnauksia on järjestetty viisi kappaletta:


title: Riitta Salminen

text: Riitta Salminen (s. 11. maaliskuuta 1965 Pirkkala) on suomalainen näyttelijä. Hän on työskennellyt Turun kaupunginteatterissa vuodesta 1991 lähtien.


title: Riitta Salminen

text: Salminen on naimisissa näyttelijä Mika Kujalan kanssa. Hänellä on kolme lasta.Lähde


title: LeBron James

text: LeBron Raymone James (s. 30. joulukuuta 1984 Akron, Ohio) on yhdysvaltalainen koripalloilija, pelipaikaltaan pieni laitahyökkääjä, joka edustaa NBA-joukkue Los Angeles Lakersia kaudella 2018–2019.


title: LeBron James

text: James oli jo lukiourallaan Yhdysvalloissa maanlaajuisesti tunnettu, ja Cleveland Cavaliers valitsi hänet ensimmäisenä pelaajana. James on muun muassa kolminkertainen NBA:n mestari (kaksi mestaruutta Miami Heatissa, yksi Cavaliersissa), kolminkertainen NBA-finaalien arvokkain pelaaja, nelinkertainen NBA:n arvokkain pelaaja, 14-kertainen tähdistöottelupelaaja ja 12-kertainen NBA:n ykköstähdistövalinta. Liigan kaikkien aikojen pistetilastossa hän on viidentenä. Yhdysvaltain koripallomaajoukkueessa James on voittanut muun muassa olympiakultaa Pekingissä 2008 ja Lontoossa 2012.


title: LeBron James

text: James opiskeli St. Vincent–St. Mary High Schoolissa Akronissa Ohion osavaltiossa. Ensimmäisenä vuonnaan St. Maryssä hän liittyi koulun Fighting Irish -joukkueeseen. Hänen pistekeskiarvonsa peliä kohden oli 21 pistettä ja 6,2 levypalloa, ja hän johti joukkueen 23–1-voittosaldolla (23 voittoa ja yksi tappio) kolmosdivisioonan mestariksi. Keith Dambrot, myöhempi Akronin yliopiston joukkueen päävalmentaja, oli St. Vincent–St. Maryn päävalmentaja tuolloin.


title: LeBron James

text: Seuraavana vuonna Jamesin ottelukeskiarvot olivat 25,2 pistettä, 7,2 levypalloa ja 5,8 syöttöä. Tällä kertaa joukkue voitti mestaruuden voittosaldolla 26–1. Hän oli ensimmäinen toisen vuoden opiskelija, joka nimettiin Ohion "Mr. Basketballiksi" ja joka valittiin USA Todayn valitsemaan koko Yhdysvaltain ykköskentälliseen.


title: LeBron James

text: James kehittyi entisestään kolmantena opiskeluvuonnaan, pistekeskiarvot paranivat edelleen ja James sai lempinimen "King James". Hän pääsi Sports Illustrated -lehden kanteen ensimmäisenä lukio-opiskelijana Kevin Garnettin jälkeen. Tällä kertaa St. Maryn joukkue ei yltänyt mestaruuteen kakkosdivisioonassa, jonne se oli Ohion neljästä divisioonasta noussut. Joukkue hävisi loppuottelun Cincinnatin kaupungin Roger Bacon High Schoolille.


title: LeBron James

text: Kauden loputtua James ilmoitti halukkuutensa osallistua anoen poikkeusta NBA:n varaussääntöihin: tuohon aikaan varaustilaisuuteen eivät päässeet ne pelaajat, jotka eivät olleet vielä suorittaneet lukiota. Anomus ei mennyt läpi mutta se varmisti häneen kohdistuneen maailmanlaajuisen kiinnostuksen hänen viimeisenä opiskeluvuotenaan. Hänen saamansa julkisuuden vuoksi lukion koripallojoukkueen harjoituksetkin siirrettiin koulun voimistelusalista läheiseen James A. Rhodes Arenaan Akronin yliopistolle. Moni NBA-tähti tuli seuraamaan otteluita paikan päälle ja osa peleistä televisioitiin ESPN2:lla.


title: LeBron James

text: Ohio High School Athletic Association (OHSAA) antoi Jamesille pelikiellon hänen rikottuaan OHSAAn sääntöjä esiintymällä mainoksissa amatööripelaajana. Jamesin pelikielto lyhennettiin kahden ottelun mittaiseksi, jotta hän voisi pelata loppukauden aikana. St. Maryn joukkue koki virallisissa otteluissa kauden ainoan tappionsa Jamesin pelikiellon aikana. Joukkue voitti kolmannen kerran Jamesin aikana osavaltion mestaruuden ja Jamesin ottelukohtaiset pistekeskiarvot kauden aikana olivat 31,6 pistettä ja 9,6 levypalloa. James oli ensimmäinen lukiopelaaja, joka nimettiin kolmatta kertaa Yhdysvaltain ykköstähdistöön. James sai jälleen Ohion "Mr.Basketball" -nimityksen. Hänet valittiin arvokkaimmaksi pelaajaksi (MVP) McDonald's All-American Gamessa, EA Sportsin Roundball Classicissa ja Jordan Capital Classicissa. James osallistui useampaan kuin kahteen lukion tähdistötapahtumaan ja menetti virallisesti NCAA-kelpoisuutensa eli ei voinut enääpelata koripalloa yliopistotasolla.


title: LeBron James

text: James teki lukiourallaan 2657 pistettä, otti 892 levypalloa ja antoi 523 koriin johtanutta syöttöä.


title: LeBron James

text: Cleveland Cavaliers valitsi Jamesin ensimmäisellä kierroksella . Ensimmäisessä NBA-ottelussaan Sacramento Kingsiä vastaan hän keräsi 25 pistettä, yhdeksän korisyöttöä ja kuusi levypalloa, ja hänen heitoistaan 60 % meni koriin. Pelin jälkeen lehdistötilaisuudessa Jamesilta tiedusteltiin, kenen pelaajan kaltaiseksi hän halusi tulla. Vastaus oli Jason Kidd, jota hän oli ihaillut koripalloharrastuksensa alkuhetkistä, vuodesta 1994 asti. James ylisti Kiddiä parhaana elävänä paikkapuolustajana ja tarkimpana syöttäjänä.


title: LeBron James

text: James teki 41 pistettä ottelussa New Jersey Netsiä vastaan ja hänestä tuli nuorin pelaaja, joka ylitti 40 pisteen rajan yhdessä ottelussa. Ensimmäisellä NBA-kaudella hänen ottelukohtaiset keskiarvonsa olivat 20,9 pistettä, 5,9 syöttöä ja 5,5 levypalloa. Hän ylitti 20 pisteen, viiden levypallon ja viiden syötön keskiarvon tulokaskaudellaan vasta kolmantena pelaajana; aiemmat olivat Oscar Robertson ja Michael Jordan. James valittiin NBA:n vuoden tulokkaaksi kaikkien aikojen nuorimpana ja ensimmäisenä Clevelandin pelaajana. Cavaliers ei kuitenkaan edennyt pudotuspeleihin.


title: LeBron James

text: Toisella NBA-kaudellaan James äänestettiin un, jossa hän keräsi 13 pistettä, kahdeksan levypalloa ja kuusi korisyöttöä Idän voittaessa Lännen 125–115. Hänestä tuli nuorin tripla-tuplaan yltänyt, 50 pistettä yhdessä ottelussa tehnyt ja ykköstähdistöviisikkoon valittu pelaaja. Hänen kautensa tilastokeskiarvot olivat 27,2 pistettä, 7,2 syöttöä ja 7,4 levypalloa peliä kohden. Cavaliers jäi tälläkin kertaa pudotuspelien ulkopuolelle.


title: LeBron James

text: James valittiin toisen perättäisen kerran All-Stars -peliin ja hän johti Idän 122–120-voittoon 29 pisteellään, kuudella levypallollaan ja kahdella syötöllään. Hänestä tuli 21-vuotiaana nuorin tähdistöottelun arvokkaimmaksi pelaajaksi valittu. Hänet nimettiin NBA:n viikon pelaajaksi ennätyksellisesti kolmena perättäisenä viikkona. Hän ylitti 35 pisteen rajan yhdeksässä perättäisessä ottelussa, mihin olivat yltäneet vain Michael Jordan ja Kobe Bryant. Kauden aikana James teki 31,4 pistettä, otti 7,0 levypalloa ja antoi 6,6 syöttöä peliä kohden, ja näin hänestä tuli NBA:n historian nuorin pelaaja, joka saavutti 30 pisteen keskiarvon. Hän oli myös neljäs pelaaja, joka on saavuttanut näin korkeat keskiarvot syötöissä ja levypalloissa. Cavaliers selviytyi pudotuspeleihin ensimmäistä kertaa vuoden 1998 jälkeen. Kauden arvokkaimman pelaajan äänestyksessä James sijoittui toiseksi Phoenixin Steve Nashin saadessa palkinnon.


title: LeBron James

text: James keräsi pudotuspelidebyytissään 32 pistettä, 11 syöttöä ja 11 levypalloa ja siten tripla-tuplan Clevelandin voittaessa Washington Wizardsin pistein 97–86. Aiemmin tripla-tuplan pudotuspelidebyytissään olivat saavuttaneet vain Johnny McCarthy ja Magic Johnson. Ottelusarjassa Washingtonia vastaan Jamesin pistekeskiarvo oli 35,7 pistettä peliä kohden, ja Cavaliers voitti sarjan kuudessa ottelussa.


title: LeBron James

text: Pudotuspelien toisella kierroksella Cavaliers putosi hävittyään täyden seitsemän ottelun sarjan Itäisen konferenssin puolustavalle mestarille Detroit Pistonsille. Jamesin keskiarvo pudotuspeleissä oli 30,8 pistettä, 8,1 levypalloa ja 5,8 syöttöä.


title: LeBron James

text: Kauden jälkeen James allekirjoitti Cavaliersin kanssa kolmivuotisen sopimuksen yhden vuoden optiolla. Sopimuksen kokonaissumma oli 60 miljoonaa dollaria ja se alkoi alkoi kaudesta 2007–2008. Sopimus salli hänen etsiä rahakkaampaa sopimusta niin sanottuna vapaana agenttina kauden 2010 jälkeen.


title: LeBron James

text: James valittiin kolmanteen perättäiseen NBA:n tähdistöotteluun. Hän pelasi 32 minuuttia (NBA:n peliaika on 48 minuuttia poiketen kansainvälisestä 40 minuutista) ja hankki 28 pistettä, kuusi levypalloa ja kuusi syöttöä Idälle. Kauden aikana Cavaliers saavutti 50 voittoa ja varmisti viimeisenä ottelupäivänä Itäisen konferenssin toisen sijan. Jamesin uusin tilastohistoriamerkintä oli, että hän toisena pelaajana Oscar Robertsonin jälkeen saavutti kolmena perättäisenä kautena ottelukeskiarvona 27 pistettä, kuusi levypalloa ja kuusi syöttöä.


title: LeBron James

text: Ensimmäisellä pudotuspelikierroksella Cleveland voitti Washington Wizardsin suoraan neljässä ottelussa. Toisella pudotuspelikierroksella Cleveland pudotti New Jersey Netsin jatkosta otteluvoitoin 4–2. Näin Cleveland Cavaliers ansaitsi paikan Itäisen konferenssin finaalissa ensimmäistä kertaa 15 vuoteen. Konferenssifinaaleissa Cavaliers nousi 0–2-tappioasemasta 4–2-voittoon Detroit Pistonsista. Viidennessä ottelussa James teki 48 pistettä 54,5 prosentin osumatarkkuudella, minkä lisäksi hän haki yhdeksän levypalloa ja antoi seitsemän korisyöttöä. Clevelandin 30 viimeisestä pisteestä James teki 29 mukaan lukien joukkueen 25 viimeistä pistettä lisäajalla. NBA-analyytikko Marv Albert piti Jamesin esiintymistä yhtenä hienoimmista hetkistä pudotuspelien historiassa.


title: LeBron James

text: San Antonio Spurs voitti NBA-mestaruuden suoraan neljässä ottelussa Clevelandia vastaan. James teki tuolloin keskimäärin 22,0 pistettä, 7,0 levypalloa ja 6,8 syöttöä peliä kohden. Kaikkiaan James teki vuoden 2007 pudotuspeleissä 25,1 pistettä, 8,0 syöttöä ja 8,1 levypalloa peliä kohden. Hän teki pudotuspelien tupla-tupla-ennätyksen, kahdeksan kappaletta. Hän on ensimmäinen Cavaliersin pelaaja ja koko NBA:n ensimmäinen laitahyökkääjä, joka saavutti vähintään seitsemän syöttöä kahdeksassa perättäisessä pudotuspelissä.


title: LeBron James

text: LeBron James pelasi kaudella 2007–2008 neljännen perättäisen kerran NBA:n tähdistöottelussa, jossa hän teki 27 pistettä sekä otti kahdeksan levypalloa, yhdeksän syöttöä ja kaksi torjuntaa ja tuli valituksi ottelun arvokkaimmaksi pelaajaksi. Itäinen konferenssi voitti Lännen tuossa ottelussa 134–128.


title: LeBron James

text: James teki 19. helmikuuta 2008 kauden viidennen tripla-tuplansa (26 pistettä, 13 levypalloa ja 11 syöttöä) Houston Rocketsia vastaan. Se oli hänen uransa 15. tripla-tupla. James oli Oscar Robertsonin ja Magic Johnsonin jälkeen kolmanneksi nuorin pelaaja, joka ylsi 15 tripla-tuplaan yhdellä kaudella. Heti seuraavassa ottelussa Indiana Pacersia vastaan James teki jälleen tripla-tuplan, jo toistamiseen saman kauden aikana kahdessa perättäisessä ottelussa. Edellinen tähän tilastosaavutukseen yltänyt oli Magic Johnson vuonna 1988. Jamesilla oli kauden lopussa seitsemän tripla-tuplaa, mikä oli sekä hänen että Clevelandin Cavaliersin ennätys.


title: LeBron James

text: Jamesista tuli 27. helmikuuta ottelussa Boston Celticsiä vastaan nuorin pelaaja, joka saavutti NBA:ssa 10 000 pistettä urallaan. Hän oli tuolloin iältään 23 vuotta ja 59 päivää. Ennätyksen hän rikkoi tyylikkäällä donkilla Kevin Garnettin yli. Maaliskuun 5. päivänä James teki 50 pistettä, kahdeksan levypalloa ja kymmenen syöttöä New York Knicksiä vastaan. Hänestä tuli näin kolmas pelaaja, joka saavutti 50 pisteen ja kymmenen syötön rajan yhdessä ottelussa.


title: LeBron James

text: Maaliskuun 21. päivänä Toronto Raptorsia vastaan James rikkoi Cleveland Cavaliersin seuraennätyksen pisteiden yhteismäärässä, kun hän teki ottelun aikana 29 pistettä ja nosti yhteispistemääränsä 10 414 pisteeseen. Edelliseltä ennätysmieheltä Brad Daughertylta kului tähän 548 ottelua mutta James ohitti hänet 380 ottelussa.


title: LeBron James

text: Cleveland Cavaliers putosi pudotuspelien toisella kierroksella hävittyään mestaruuden lopulta vieneelle Boston Celticsille otteluvoitoin 3–4.


title: LeBron James

text: Vastatakseen Kobe Bryantin 61 pisteen otteluun James oli vähällä rikkoa NBA:n historian toisena pelaajana 50 pisteen tripla-tuplan. Ainoa 50 pisteen tripla-tuplisti on Kareem Abdul-Jabbar, joka teki ennätyksensä vuonna 1975. James teki New York Knicksiä vastaan 52 pistettä, 11 syöttöä ja 9 levypalloa Madison Square Gardenissa. Tripla-tupla oli julistettu Jamesin nimiin, mutta hieman myöhemmin NBA otti yhden levypallon pois tilastoista.


title: LeBron James

text: Helmikuun 14. päivänä 2009 Phoenixin tähdistöviikonlopun aikana juontaja Cheryl Miller kysyi Jamesilta, osallistuisiko tämä vuoden 2010 Slam Dunk -kilpailuun tähdistöviikonloppuna. James kertoi osallistuvansa donkkikilpailuun Texasin Arlingtonissa, jossa Dallas Mavericks isännöi vuoden 2010 viikonlopun. 20. helmikuuta James oli kentän hahmo Milwaukee Bucksia vastaan tehden 55 pistettä. Maaliskuussa hän teki kolme tripla-tuplaa putkeen Miami Heatia, Los Angeles Clippersiä ja Phoenix Sunsia vastaan. Näin hän ohitti Chris Paulin seitsemällä tripla-tuplalla yhden kauden aikana.


title: LeBron James

text: Heinäkuussa 2010 James ilmoitti siirtyvänsä Miami Heatiin. Heat piti myös Dwyane Waden, jonka lisäksi seura hankki itselleen Chris Boshin. Jamesin päällimmäinen syy liittyä Miamiin oli, että hän halusi voittaa viimein NBA:n mestaruuden. Miami pelasikin finaaleissa vuonna 2011 mutta hävisi finaalisarjan 2-4 Dallas Mavericksille. Seuraavana vuonna mestaruus vihdoinkin irtosi, kun Oklahoma City Thunder kaatui vuoden 2012 finaaleissa 4-1. James palkittiin finaalien parhaana pelaajana.


title: LeBron James

text: Vuonna 2013 Miami voitti toisen perättäisen mestaruuden kaataen San Antonio Spursin 4-3. James palkittiin myös toistamiseen finaalien arvokkaimpana pelaajana. Mestaruuden ratkaisseessa seitsemännessä ottelussa James teki 37 pistettä ja otti 12 levypalloa. Jamesin pistemäärä oli seitsemännessä loppuottelussa korkein 44 vuoteen.


title: LeBron James

text: Maaliskuussa 2014 James heitti Charlotte Bobcatsia vastaan uuden piste-ennätyksensä: hänen 61 pisteen ottelunsa rikkoi Heatin seuraennätyksen, joka oli ollut 56 pistettä ja Glen Ricen nimissä vuodesta 1995.


title: LeBron James

text: Kauden 2014–2015 loppuottelusarja Cavaliersin ja koko kauden erittäin vakuuttavasti pelanneen Golden State Warriorsin välillä oli Clevelandin osalta Jamesin yksilönäytös länsirannikon joukkuetta vastaan Kevin Loven ja Kyrie Irvingin loukkaantumisten johdosta. James ja James Jones olivat ensimmäiset pelaajat sitten vuoden 1966, jotka pelasivat viidensissä peräkkäisissä NBA-finaaleissaan. Toisessa loppuottelussa James teki 39 pistettä ja tripla-tuplan, ja kolmannessa ottelussa hän johti 40 pisteellään Cavaliersin 2–1-johtoon ottelusarjassa. Neljäs finaali oli Jamesilta heikko peli, ja vaikka hän ylsikin neljännessä finaalissa jälleen tripla-tuplaan, Golden State vei mestaruuden voitoin 4–2. Ennen Jamesia ainoastaan Magic Johnson oli yltänyt useampaan tripla-tuplaan NBA-finaaleissa.


title: LeBron James

text: Kauden 2015–2016 alettua James teki 25 000. NBA-pisteensä, jälleen historian nuorimpana ja järjestyksessä 20. pelaajana.


title: LeBron James

text: Kevään 2016 finaalisarjassa James pelasi ennätyksellisen hyvän runkosarjan pelannutta Golden State Warriorsia vastaan lähes tripla-tuplan keskiarvolla. Edellisvuodesta poiketen pelikuntoiselta Kyrie Irvingiltä tukea saanut James heitti viidennessä ja kuudennessa loppuottelussa kummassakin 41 pistettä Cavaliersin noustua 3–1-tappioasemasta tasatilanteeseen. Ensimmäisenä pelaajana 50 vuoteen kuudensissa perättäisissä NBA-loppuotteluissa pelannut, finaalien arvokkaimmaksi pelaajaksi valittu James teki Cavaliersille mestaruuden ratkaisseessa seitsemännessä ottelussa tripla-tuplan. Cavaliers nousi loppuotteluissa NBA:n historian ensimmäisenä joukkueena 1–3-tappioasemasta mestaruuteen, joka oli Clevelandin seurahistorian ensimmäinen ja joka päätti niin sanotun Clevelandin kirouksen eli 52 vuoden ajanjakson, jona kaupungin suuret urheilujoukkueet eivät olleet voittaneet mestaruutta.


title: LeBron James

text: Kauden 2017–2018 jälkeen James teki neljän vuoden mittaisen sopimuksen Los Angeles Lakersin kanssa. Marraskuun 2018 puolivälissä hän nousi NBA:n runkosarjan kaikkien aikojen korintekijätilastossa viidenneksi ohi Wilt Chamberlainin. Jamesilla oli tuossa vaiheessa 31 425 pistettä.